text:
Kralendijk – Den e promé kuartal di 2021 produkto- i servisio di konsumidó na Boneiru tabata 3,2 porshento mas barata ku un aña anterior. Un kuartal anterior inflashon ainda tabata -5,2 porshento. Na Sint Eustatius preisnan a baha riba base anual ku 2,8 porshento i na Saba ku 1,2 porshento. Esaki CBS ta informá a base di e índise di preis di konsumidó Hulanda Karibense.
Por atribuí e inflashon abou den e promé kuartal di 2021 na Hulanda Karibense partikularmente na e kompensashon ku gobièrnu ta suministrá for 1 di mei 2020 pa koriente, awa i internèt.
Den e promé kuartal di 2021 tambe e krísis di corona tabatin konsekuensia pa kompilashon di e índise di preis di konsumidó (CPI) pa Hulanda Karibense. Partikularmente pa motibu di e lockdown na Boneiru por a hasi muchu ménos opservashon di preis den tiendanan na luna di mart.
E inflashon abou na Boneiru ta partikularmente pa motibu di e kompensashon pa elektrisidat i awa entrante 1 di mei 2020. Koriente tabata 14,3 porshento mas barata den e promé kuartal di 2020 kompará ku un aña anterior i awa tabata 16,0 porshento mas barata.
Kompará ku un kuartal anterior preisnan na Boneiru a subi den e promé kuartal di 2021 ku un promedio di 1 porshento. Esaki a ser okashoná partikularmente dor di subida di e tarifanan variabel di koriente i awa. Ounke preis pa tarifa variabel a subi den e promé kuartal kompará ku e di kuater kuartal di 2020, e preis pa e tarifa total (vastrecht i tarifa variabel) a keda bou di e nivel di un aña anterior.
E preis promedio pa alimento a keda basta stabil den e promé kuartal kompará ku un kuartal anterior. Preis pa bestia di pluma a baha ku kasi 3 porshento i preis pa fruta fresku a subi ku 1,5 porshento. Mas aleu preis pa paña di hende muhé a subi ku 4,6 porshento.
Preisnan na Sint Eustatius un tiki mas haltu ku kuartal anterior
Preisnan di konsumidó na Sint Eustatius tabata 2,8 porshento mas abou den e promé kuartal di 2021 kompará ku un aña anterior. Den e di kuater kuartal di 2020 e bahada tabata 3,2 porshento.
Den e promé kuartal konsumidónan a paga 0,7 porshento mas ku un kuartal anterior.
E tarifanan variabel pa koriente a subi kompará ku e último kuartal di 2020 ku mas di 10 porshento. Mas aleu preis di gasolin a subi ku 1,7 porshento i di disel ku 3,9 porshento.
Preisnan di konsumidó na Saba stabil kompará ku kuartal anterior
Na Saba konsumidónan a paga den e promé kuartal di 2021 un promedio di 1,2 porshento ménos kompará ku un aña anterior. Den e di kuater kuartal di 2020 inflashon ainda tabata -0,8 porshento.
Den e promé kuartal konsumidónan a paga 0,1 porshento ménos ku un kuartal anterior.
Preisnan pa alimento i artíkulonan di baño a baha. E tarifanan variabel di koriente a subi ku mas di 26 porshento kompará ku e último kuartal di 2020.
Sifranan tentativo
E sifranan tokante e promé kuartal di 2021 ta tentativo i lo keda stipulá nan definitivamente ora ku publiká tokante e di dos kuartal di 2021.
Fuentenan:
StatLine: Caribisch Nederland
https://opendata.cbs.nl/#/CBS/nl/dataset/84046NED/table?dl=BFA9
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


c: text/html

text:
Willemstad - Curaçao Industrial and International Trade Development Company N.V. (Curinde) i Curaçao Investment & Export Promotion Agency (CINEX) a firma un akuerdo di intenshon pa asina uni forsa i aliñeá esfuersonan pa por atraé i sostené invershonistanan ku ta interesá den invertí na Kòrsou en general, pero spesífikamente den zonanan ku Curinde ta manehá.
Pa aña 2021 pueblo di Kòrsou tin su mes sédula
WILLEMSTAD - Frakshon di MAN durante di reunion di tratamentu di presupuesto 2021 a haña e super bon notisia serka Minister di Ministerio di Maneho di Gobernashon.
Cibc First Caribbean Ta Anunsia Kompetensia Di Arte Di Pasku
Willemstad – Artistanan aspirante i esnan mas avansá ku sa usa kuashi òf pòtlot tin un oportunidat pa demostrá nan talento durante di e temporada aki di fin di aña.
Nos ta kontra votashon “Online”
Willemstad- “Nos no por permití elekshon bira un bululú”; sigun Calmes. Resientemente Promé Minister a ventilá e posibilidat di vota “online” mirando e pandemia ku nos ta aden. Calmes no ta deskartá ku den futuro esaki lo por bira posibel. Sinembargo awor aki sigur no te momento adekuá.
Parlamentario Mc William: Gobièrnu mester laga hasi un investigashon riba kalidat di enseñansa na momento ku ta hasi uso di sistema virtual pa duna lès.
WILLEMSTAD - Siman pasa durante tratamentu di presupuesto 2021 Parlamento di Kòrsou di frakshon di MAN a bini ku un moshon riba inisiativa di Parlamentario Giselle Mc William den kual ta urgi gobièrnu pa laga hasi un investigashon riba dunamentu di lès di forma virtual.
Kpc Imigrashon Den Kolaborashon Ku Cah Ta Oumentá Seguridat Di Frontera Ku Implementashon Di Apis
WILLEMSTAD - Kuerpo Polisial di Kòrsou, konosí komo Korps Politie Curaçao (KPC), den kolaborashon ku Curaçao Airport Holding (CAH), a kulminá un proseso di 4 aña pa oumentá seguridat di frontera na aeropuerto. Riba 16 di desèmber 2020, despues di un aña kompletu di tèst mei mei di e Pandemia mundial COVID-19, ta lansá ofisialmente den produkshon i ta bibu e asina yamá Advanced Passenger Information System (APIS).
Pandemia di Covid-19 dekretá komo un estado di emergensia.
Willemstad - Pa medio di un dekreto gubernamental firmá pa Gobernador di Kòrsou, sra. Lucille George-Wout, e pandemia di Covid-19 ta ofisialmente dekretá komo un estado di emergensia entrante djaweps, dia 10 di desèmber último.

robotstxt: allowed

filter: keep


text:
Resultadonan di Beisbòl Profeshonal Hapones Nippon ayera:
- Yokohama DeNA Baystars a derota Tokyo Yakult Swallows ku skor di 6-3
Wladimir Balentien a konektá su di 24 honron di temporada. Den e partido Wladimir a konektá 3 hit den 4 turno na bate ku 2 kareda empuha. Wladimir tin un promedio di .301
Resultadonan di Beisbòl Liga Grandi di ayera:
- Cleveland Indians a derota New York Yankees ku skor di 4-1
- Detroit Tigers a pèrdè di Toronto Blue Jays ku skor di 6-5 den 19 entrada
- Miami Marlins a pèrdè di Cincinnati Reds ku skor di 7-2
- New York Mets a pèrdè di Philadelphia Phillies ku skor di 7-6
- San Diego Padres a derota Pittsburgh Pirates ku skor di 8-2
- St. Louis Cardinals a gana Baltimore Orioles ku skor di 8-3
Jonathan Schoop no a konektá hit den 4 turno na bate. Jonathan tin un promedio di .212
- Los Angeles Dodgers a derota Milwaukee Brewers ku skor di 5-1
Kenley Jansen a picha 1 entrada sin permití kareda tampoko hit i poncha 2 batido. Kenley tin un efektividat di 3.00
- San Francisco Giants a pèrdè di Kansas City Royals ku skor di 7-4
- Texas Rangers a derota Houston Astros ku skor di 6-2
- Tampa Bay Rays a pèrdè di Chicago Cubs ku skor di 3-2 den 12 entrada
- Boston Red Sox a derota Los Angeles Angels ku skor di 3-1
- Minnesota Twins a gana Oakland Athletics ku skor di 6-1
- Chicago White Sox a pèrdè di Seattle Mariners ku skor di 4-2
- Colorado Rockies a derota Arizona Diamondbacks ku skor di 5-3 den 10 entrada
Didi Gregorius no a konektá hit den 2 turno na bate ku 2 base por bola. Didi tin un promedio di .250
- Washington Nationals a pèrdè di Atlanta Braves ku skor di 3-1
Andrelton Simmons no a hunga den e partido aki. Andrelton ainda no a rekuperá di un leshon na su ènkel. Manager Fredi Gonzalez ta spera ku Andrelton lo ta kla pa hunga djamars próksimo. Si esaki no ta e kaso no a keda e manager otro opshon di pone Andrelton riba lista di hungadó inkapasitá
Partidónan di Liga Grandi pa awe:
- New York Mets kontra Philadelphia Phillies
- Detroit Tigers kontra Pittsburgh Pirates
- New York Yankees kontra Baltimore Orioles
- Los Angeles Dodgers kontra Atlanta Braves
- St. Louis Cardinals kontra Miami Marlins
- Milwaukee Brewers kontra Chicago Cubs
- Tampa Bay Rays kontra Texas Rangers
- Minnesota Twins kontra Houston Astros
- Oakland Athletics kontra Kansas City Royals
- Colorado Rockies kontra San Diego Padres
- Toronto Blue Jays kontra Seattle Mariners
Breve:
Liga Menor Dòbel A
- Curt Smith a konektá 1 hit den 4 turno na bate ku 1 base por bola pa Springfield Cardinals. Curt tin un promedio di .270
Liga Menor Klase A
- Chris Garia a konektá 1 hit den 4 turno na bate ku 1 kareda anotá pa Myrtle Beach Pelicans. Chris tin un promedio di .288
- Juremi Profar no a konektá hit den 5 turno na bate pa Spokane Indians. Juremi tin un promedio di .265


text:
The content originally appeared on: Diario
ORANJESTAD (AAN): Biblioteca Nacional ta informa cu awe diabierna 27 di Mei, Biblioteca ta cera henter dia.
Tambe, Biblioteca Nacional Aruba ta cera pa 3 ora dialuna mainta en conexion cu un workshop pa su empleadonan.
Biblioteca Nacional Aruba ta adapta su orario dialuna mainta dia 30 di mei 2022. Biblioteca ta habri di 8or pa 10or di mainta y despues for di 1 or pa 7or di anochi. Entre 10or cu 1or di merdia biblioteca ta cera pa publico.
Biblioteca San Nicolas ta cera 5or di atardi dialuna awor.


text:
1 di januari 2013 e ley cu ta reglamenta salarionan den sector (semi) publico a bay na vigor na Hulanda. Esaki ta e asina yama “wet normering topinkomens”. Meta di e ley aki ta pa combati salarionan halto den e sector (semi) publico y e ley ta tene cuenta cu “bezoldiging” pero tambe e asina yama “golden handshakes”.
BALKENENDE NORM“Balkenendenorm” ta e nomber pa diferente normanan ankra den ley, cu conhuntamente ta reglamenta cu salarionan di empleadonan (semi) publico no por ta mas cu 130% di e salario di Minister. Ta na 1 di januari 2013 cu esaki a wordo formalisa den e asina yama “wet normering topinkomens”, cual a wordo presidi pa e “wet openbaarmaking uit publieke middelen gefinancieerde topinkomens” na 2006.
E nomber “balkenendenorm” a bin door di e nomber di e prome minister di Hulanda e tempo ey, esta Jan Peter Balkenende. E a dicidi di bin cu e norma aki despues cu tawata tin hopi discucion y incomprendimento den comunidad pa e salarionan sumamente halto di empleadonan (semi) publico. Locual mas tawata yama atencion ta e manera cu tawata premia directornan cu ta funciona malo cu un “golden handshake”.
INTEGRIDAD GABINETE WEVER-CROESPa crea mas transparencia den gobernacion y respet pa institutonan democratico, Gabinete Wever-Croes a bin cu diferente iniciativa. Asina a introduci un “bureau integriteit”, un “integriteitskamer”, a modernisa e ley di comptabilidad, aproba ley di “ombudsman”, aproba ley di financiamento di partidonan politico y dentro di poco lo bay atende cu e ley di screening pa Ministers y Parlamentarionan.
Pero na mes momento ta importante tambe, den cuadro di finanzas publico, pa introduci un norma cu ta reglamenta e salarionan di e aparato (semi) publico aki na Aruba. Por a tuma nota tambe cu esaki ta un condicion cu Hulanda a impone riba Aruba pa bin na remarke pa fiansa.
PA CONCLUIParlamento no a ricibi e ley aki ainda, pero a compronde cu e ta aworaki na “Raad van Advies”. Den oktober “Raad van Advies” lo keda cla cu nan conseho y despues lo por trata e ley aki den Parlamento. Sinembargo awe Parlamento a reuni cu lidernan sindical di diferente sindicato pa scucha nan puntonan di preocupacion pa cu introducion di e ley aki. A keda palabra cu na momento cu Parlamento ricibi e ley aki lo bolbe reuni cu e lidernan sindical pa atende nan preocupacion.
————————————-
Danki,
Rocco Tjon Lider di Fraccion MEP


text:
Ministerio publico di Brasil a pidi prizon pa Lula Da Silva pa corupcion
Ministerio publico a pidi pa ex-presidente di Brasil Luiz Inacio ‘Lula’ da Silva haya sentencia di prizon, cu regimen di encarcelamento, pa delito di...
Construccion di tunnel cu lo uni Argentina y Chile ta birando realidad
E construccion di etunnel “Agua Negra” ta un di e obranan mas compleho, cu lo construi den e proximo añanan na Sudamercia, pasobra e...
Drama di severo malnutricion di mucha na Venezuela
Venezuela ta bibando un crisis economico grave y muchanan mas hoben ta e grupo di poblacion mas vulnerabel. E ultimo cifranan cu a ser publica...
Beatriz a degrada te depresion tropical canando noreste di Mexico
Tormenta tropical Beatriz a degrada te un depresion tropical y ta continua su avance te noroeste di Mexico, pasando como tormenta hopi fuerte na...
Webpage di noticia di Venezuela mester paga US$500.000 na lider chavista
Diaranson un tribunal Venezolano a ordena e webpage di noticia “La Patilla” pa paga 1. 000 miyon di bolivar, como 500.000 dollar na cambio...
Segun encuesta di CBS: Necesidad di 16 mil cas na Corsou
E necesidad di vivienda na Corsou a aumenta. Asina Oficina Central di Estadistica (CBS) ta bisa. Na 2008 tabatin necesidad di algo mas cu...
Odebrecht a duna placa ilegal pa campaña di Capriles na Venezuela
E grupo empresarial Brasilero Odebrecht cu ta den scandal di corupcion di Petrobras, a duna supuestamente placa ilegal pa campaña di lider opositor Venezolano...
Cuba tin 2.153 persona di mas di 100 aña
Cuba tin como 11,2 miyon habitante, di cual 2.153 tin mas di cien aña. Tres di nan tin entre 113 y 115 aña, segun...
Delincuentenan a bula muraya di prizon y 11 prizonero a huy
Crisis den prizon no ta duna tregua na Brasil. Como 11 prizonero a huy diamars for di un prizon na ciudad di Goiania, despues...
Empleado di Uber a distribui droga pa turista na Mexico
Bendedoranan di droga na Mexico a haya un manera hopi creativo, pa asina cumpli cu nan tarea di benta di droga den zona turistico...


text:
Aruba
Biba Bida Expo 2022: Promoviendo Salud Y Bienestar Di Nos Adultonan Mayora
Diamars 28 di juni ta priminti di bira un dia hopi special pa nos adultonan mayor na Aruba. Un Expo dedica na e comunidad di 65 aña of mas.
Despues di e exito di Biba Bida 2021, Cruz Cora Aruba a traha duro pa organisa un expo cu ta cubri tur tema cu ta afecta e adulto mayor. Esaki lo tuma luga diamars, 28 di juni di 10’or di mainta te 4’or di atardi den e Grand Ballroom di Marriott Hotel. Entrada ta completamente gratis y e bishitante lo por disfruta di diferente actividad na beneficio di su salud y bienestar.
Charla:
10am Dokter Sharline Vis
11am Dokter Jaime Falconi
12.30pm Dokter Selene Kock
2pm Dokter Rashidi Rellum
3pm Dokter Agustin Garcia
Workshops:
11.30am Ehercisio cu Martha Echeverry
1.30pm Qi Gong cu Sofie Slegers
2.30pm Yoga Bliss cu Breathing Exercises
3pm Yoga Bliss cu Chair Yoga
Y durante ful dia lo por bishita booths informative di: Fundacion Hospice Atardi, Trinity Aruba, Centro Quivit, IBISA, Fundacion CVA, FAVI, St. Zilverzorg Aruba, OPPA, DVG, Club Kibrahacha, Comision Arubano pa esnan cu Artritis, Wilhelmina Kankerfonds, Fundacion Movemento ta Bida, Fundacion Diabetes Aruba y FEPOH
De Palm Tours lo tin un shuttle service gratis tambe entre Misa di Savaneta, Misa di Paradera y Marriott pa e distancia ta menos.
Cruz Cora Aruba ta invita tur nos adultonan mayor di 65 aña of mas, pa pasa diamars na e Biba Bida Expo 2022!


text:
Corespondencia ta bay y bini entre nos ministro di finanzas y e colegio di supervision CAft tocante e conseho di CAft riba presupuesto 2022, manera e ley local (LAft) ta indica. Lo ta demasiado facil pa categoriza esaki como un simple discusion entre dos partido, unda segun e propio opinion o simpatia por scoge banda den e asunto aki. E situacion ta mas grave cu esey y merece mas atencion cu nos ta mira cu e ta haya den opinion publico. En corto, si e diferencia di opinion entre e bandanan menciona sigui asina, nos ta bay rumbo pa un proposicion di CAft na Conseho di Gobierno di Reino pa duna ministro y gabinete di Aruba un ‘aanwijzing’, un instruccion pa cambia e presupuesto segun loke e Conseho di Ministro di Reino considera apropia.
Esaki no mester implica cu e Gobierno di Reino ta bay di acuerdo cu tur loke e organo di conseho ta propone. Pero di otro banda, cualkier instruccion cu gobierno di Reino dicidi, esaki no ta nada menos cu loke popularmente ta yama un ‘KB’, (Koninklijk Besluit), un decreto real cu no ta laga espacio mas pa debate, sino cu mester cumpli cune. Naturalmente tin caminda di cana ainda pa gobierno di Aruba apela e caso, loke ta habri porta pa un evaluacion di Raad van State si e decreto ta hustifica of no, pero mientras tanto lo mester a cumpli si cu e medida.
Mientras awor aki hopi ta parce na soño ainda, ora yega asina leu cu CAft no keda contento cu e pasonan cu gobierno di Aruba a tuma pa cumpli cu e consehonan, y manda notifica gobierno di Reino di e situacion y propone un instruccion pa gobierno di Aruba, e gritamento tradicional lo cuminza, cu “Hulanda ta mustra su cara colonialista atrobe”, cu “nan ta trapa nos autonomia”, etc. Desde e momento ey lo ta imposible pa hiba un conversacion o discusion a base di argumento, pasobra e camponan pro y contra lo ta forma caba. Pues ta importante pa no perde vista di e hechonan den e asunto aki.
CAft a contesta gobierno di Aruba na mei, manera nan mester pa ley, y a formula 13 punto unda nan kier mira cambio den presupuesto 2022, orienta riba reduci gasto y aumenta entrada durante e aña aki caba, sino e obligacion di bay di 236 miyon florin di deficit e aña aki te na un surplus otro aña ta bira demasiado dificil. Ningun caminda nos ta tende gobierno ni e mandatario responsable referi na e argumento aki. Nos a mira varios rueda di prensa di e ministro concerni unda ta duna e impresion cu CAft ta un set di mahador cu ta gusta tende nan mes papia, pero nada di atende e punto aki. Y pakico no? Pasobra aki tin un desacuerdo grandi entre loke gobierno ta propone haci den e proximo añanan, y loke ta e decision tuma pa gobierno di Reino, cu pa e aña aki ainda Aruba por tin un deficit, pero pa 2023 mester cuminza build up surplus (reserva) pa cuminza atende e debenan enorme cu Aruba tin: pa fin di 2022 esey lo ta alrededor di 5.900 miyon florin (104% di GDP). Gobierno di Aruba en cambio ta pensa di rek e situacion di deficit te na 2026, obligando nos na acepta extra fianza di sigur 400 miyon mas.
Y gobierno di Aruba no por bisa cu nan no tabata sa, pasobra realmente na 2022 caba nos lo mester a yega na un surplus, pero mirando e situacion di crisis, di Covid, a dicidi pa pospone e promer aña di surplus pa 2023. Kico gobierno di Aruba a haci? Propone frescamente un deficit manera describi te despues di e periodo di gobernacion aki. Nos por mira cu aki sikiera gobierno tabata transparente, cos di cual na otro momento mas apropia nan ta carece.
En todo caso, awor nos ta yegando na e momento culminante unda no por keda sconde e conflicto aki. Den su carta di contesta (di 10 juni) CAft a duna ministro di finanzas di conoce cu nan no ta di acuerdo cu su argumentonan y ta pidi pa, segun articulo 12, inciso 1 di ley LAft, pa contesta pa mas tarda dia 24 di juni. Si na e momento ey CAft ta constata cu ainda tin punto cu nan a pidi pa atende y cu no a cumpli, segun e mesun ley nan ta informa Gobierno di Reino di e asunto. “E notificacion aki, conforme articulo 12 inciso 2 di LAft, por bay acompaña pa un conseho motiva pa duna un aanwijzing,” asina CAft ta termina su ultimo comunicacion cu gobierno di Aruba.
Loke a sucede ultimamente ta cu hopi atencion a bay na e aparente acuerdo cu nos promer ministro a cera cu e secretario di estado responsable pa asunto di Reino encuanto e 5% di reduccion di salario, kitando agilmente atencion di e puntoanan di discordia. Ademas e acuerdo di salario tambe a keda colga, pasobra de repente Gobierno di Reino a pospone aprobacion di e acuerdo. Awor si mester bin claridad. Por ta cu e punto di salario ta keda regla, pero esey no ta implica cu gobierno ta logra convence cu nan no mester cumpli cu ningun di e 13 puntonan. E punto ta simple: gobierno kier sigui gasta haciendo debe, y CAft ta haya cu no por.


text:
Pakico Testigonan di Jehova No Ta Uza Cruz den Nan Adoracion?
Hopi hende ta mira cruz como e simbolo universal di cristianismo. Aunke testigonan di Jehova ta cristian, nos no ta uza cruz den adoracion. Dicon no?
Un motibo ta cu Bijbel ta mustra cu Hesus no a muri riba un cruz pero riba un simpel staca. Ademas, Bijbel ta spierta cristiannan pa “huy di idolatria.” Esey ta nifica cu un hende no tin mag di uza cruz den adoracion.—1 Corintionan 10:14; 1 Juan 5:21.
Ta interesante pa sa cu Hesus a bisa: “Na esaki tur hende lo sa cu boso ta mi discipelnan, esta, si boso ta stima otro.” (Juan 13:34, 35) Asina Hesus a mustra cu loke ta identifica su berdadero discipelnan no ta e cruz ni cualkier otro imagen, sino berdadero amor pa prohimo.


text:
CARACAS, Venezuela – Venezolanonan por cuminsa dicidi riba un referendum otro aña, si presidente Nicolas Maduro por sigui na mando. Condicion ta cu mester haya suficiente firma na tempo, segun e Conseho Nacional Electoral di e pais.
E informacion aki a cay na mal tera cerca oposicion. Opositornan di e lider socialista ta prefera pa e bay e aña aki ainda. Como votante na 2016 a dicidi pa baha Maduro, mester tene eleccionnan nobo. Na su salida na 2017, e vice presidente lo tuma mando over.
E presidente, segun encuestanan, ta uno impopular. Venezuela ta pasando den un crisis economico pisa. Nan tin falta di articulonan di mas fundamental, for di cuminda, te cu papel di wc.
Fuente: ANP


text:
Aruba
All to Car a ricibi otro cargamento di auto nobo
Pa tur esunnan cu tabata sperando riba dje, All to Car a caba di ricibi un otro cargamento di auto nobo, den e caso aki autonan SUV. A yega diferente auto, di diferente color: shinishi, blauw, blanco etc.
Manager Director di All to Car, Kenneth Wever, a indica cu All to Car a ricibi un stock nobo di e modelonan Changan CS-15, pero tambe CS-35 cu ta e modelonan mas ekipa. Ta modelonan crossover, cu ta un poco mas chikito c’un SUV. Tambe a yega pick-up, cu motornan excelente, gasolin y diesel, tambe manual y tambe automatico, depende di e smaak di e cliente.
Angel Rojas, Gerente di Benta, a splica un poco mas di e CS-35: un SUV/crossover ful ekipa, cu tur su featurenan, c’un camara 365 grado, c’un dak panoramico. Rojas ta convenci cu e modelo aki lo bay haci un impacto ariba mercado di Aruba y su prijs ta cuminsa na AWG. 46.990,- y ta ofrece 100% di financiamento. Tin algun oferta di 5.5% d interes. Pasa cerca All to Car, yena bo peticion y lo cuminsa di biaha cu e proceso. Pa esunnan cu tin un downpayment, e cuota pa paga ta baha tambe. Mas halto bo pone un downpayment, menos e cliente ta bay paga pa luna. Tin algun banco cu ta financia di entre 5 pa 6 aña.
Mas aleu, Rojas a bisa cu e demanda pa auto Changan ta hopi halto. Mundo henter y Aruba no a keda atras, cu ta bin bek di un periodo di pandemia cu tabata un temporada basta duro, unda cu tabata tin un escasez di auto. Actualmente a cuminsa ricibi auto mas frecuentemente. Tambe nan tin modelo extra den stock. Constantemente, cada luna ta ricibi auto nobo.
All to Car tambe tin pick-up den stock, di diferente modelo. Esun mas gusta actualmente ta e pick-up Hunter. E ta un modelo hopi moderno, cu tin diferente features di luho. Actualmente den stock nan tin e 4×4 Diesel, standard, cu ta hopi den demanda.
Pero tambe nan tin e modelo un poco mas suave, cu ta automatic, 2×4 cu ta core mas suave, c’un motor Mitsubishi, cu ta core mas suave pero cu mesun forsa, motor bluecore. Ta motornan cu ta hopi eficiente den consumo y tambe low emission.
Tambe All to Car tin modelonan di AWG. 36.900 bay ariba, tambe AWG. 46.900 cu ta e CS-35 cu a yega. Tin e pick-upnan CS-15. Apart di esey nan tin tambe e autonan cu ta core cu coriente y scooter electrico. Financiamento ta posibel pa tur esakinan.
All to Car ta situa riba L.G. Smith Boulevard 114, schuins dilanti Aruba Ports Authority y ta habri for di 8:00am te cu 6:30pm. E cliente por pasa na cualkier momento y tambe nan ta traha cu tur banco.


text:
Acuerdo riba problematica di integridad Sint Maarten
Sint Maarten y Hulanda a yega na un acuerdo riba e problematica di integridad na Sint Maarten: e isla ta haya un camara independiente di integridad. Ministernan Dennis Richardson (di Husticia di Sint Maarten) y Ronald Plasterk (di Asuntonan Interno y Relacionnan di Reino di Hulanda) a firma e protocol diasabra dia 23 di mei, den cua e palabracionnan ta stipula.
Tambe a haci palabracionnan riba e yudansa pa y fortificacion di mantencion di ley na Sint Maarten, pa fortifica combatimento di entre otro violencia, atraco y contrabanda di hende. Tanto Richardson como Plasterk ta bisa cu nan ta satisfecho cu e paisnan conhuntamente a yega na e acuerdo importante aki.
Cu institucion di e camara di integridad ta duna ehecucion na e recomendacionnan di e investigacionnan tocante integridad cu a tene aña pasa. E camara aki ta haya autoridadnan independiente pa dunamento di conseho y hacimento di recomendacionnan. Tambe e camara por haci investigacion y haci denuncia.
Ta hancra e camara di integridad den un Landsverordening, y e ta raporta tanto na Gobierno y na Parlamento di Sint Maarten, como tambe na Conseho di Minister di Reino.
Fortificacion di asistencia huridico ta tuma luga tanto cerca cuerpo policial Sint Maarten, Landsrecherche, Recherchesamenwerkingsteam, como tambe na Ministerio Publico y Marechaussee Real. E fortificacion aki ta dirigi specialmente riba combatimento di “high impact crimes” (crimennan di impacto halto), criminalidad cu ta surpasa limite y cu ta debilita, contrabanda di hende y contrabanda di mercancia.


text:
ORANJESTAD, Aruba: Leslie Escobar, hurista y hefe suplente di Seccion Asuntonan Huridico & Registracion di Cuido na Departamento di Salud Publico (DVG) ta haci un yamada na tur instancia/dunado di cuido na Aruba pa registra.
Gobierno tin un rol importante pa controla y stimula e calidad di cuido di salud en general y e calidad di dunadornan di cuido en particular. Den cuadro di mehoracion di calidad di cuido y pa garantisa cuido di calidad, a bin cu e Ley di Calidad den Cuido cu ta na vigor for di januari 2017. E ley aki ta crea obligacion legal nobo, entre otro e obligacion pa instancia/dunado di cuido medico wordo registra.
E ley ta defini tres grupo cu ta wordo considera di ta instancia di cuido:
- Persona natural of un persona huridico cu tin un instancia
- Persona natural of un persona huridico cu hunto ta forma un instancia
- Un dunado di cuido
Con pa registra?
Tur instancia of dunado di cuido lo haya un e-mail for di Departamento di Salud Publico (DVG) cu un formulario di inscripcion official. Esaki mester wordo yena y manda bek pa Departamento di Salud Publico cu demas documento via email: registratie@despa.gov.aw
Si como instancia bo no a ricibi ningun e-mail pa registra, Departamento di Salud Publico ta pidi bo encarecidamento pa tuma contacto pa haci esaki ainda. E instancianan di cuido cu mester registra ta por ehempel: hospital, botica, instituto of instancia medico y paramedico, tur dokter di cas y specialista, laboratorio, oficina di dentista of cuido dental. Si ta un persona individual cu ta duna cuido como “zelfstandige”, tambe tin cu registra.
E ley aki ta na bienestar di cuido general y door di registra bo mes Departamento di Salud Publico lo por tin un bista mas amplio riba calidad di cuido na Aruba.
Pa cualkier pregunta of mas informacion por yama DVG na number di telefon 5224200.


text:
ORANJESTAD, Aruba: Tur luna Hospital ta saca su empleado di luna. E biaha aki Hospital a saca nan empleado di luna di september cu ta labora na departamento di PAAZ. E empleadonan y zorgmanager di PAAZ a scoge Manuel Santos de Goveia, miho conoci como Manolo como e empleado ehemplar pa diferente motibo cu a resalta.
Zorgmanager di PAAZ, sra. Renate van Dongen a duna di conoce cu nan a scoge Manolo pasobra e ta e homber cu ta haci tur cos. Manolo ta percura pa haci tur loke nan ta puntra, pero na mes momento e ta un persona amabel, positivo, servicial y e ta bay bon cu e clientenan. Sra. Van Dongen a sigui splica cu Manolo ta traha cu hopi respet y e ta acerca un persona na un manera hopi trankil.
Ora cu tin cosnan urgente, semper e ta cla pa yuda y cu un sonrisa. Esaki ta un di e puntonan pakico pa tempo largo e empleadonan tabata indica cu Manolo mester bira empleado di luna.
E empleadonan a reuni hunto unda cu a warda pa Manolo te ora cu e zorgmanager a drenta reunion cun’e. Aki el a keda sorprendi y no por a kere cu nan a scoge como e empleado di luna. Cosnan bon so tur colega por a bisa di Manolo, kende nan ta mira como un trahado ehemplar semper cu sonrisa riba su cara. E ta semper habri pa siña cosnan nobo y consecuentemente a crece tambe den su conocemento y funcion.
Manolo mes a duna di conoce cu e no a spera di ta e empleado di luna y esaki tabata un sorpresa grandi pa su persona. El a haya e momento aki hopi leuk loke su coleganan a haci. Manolo tabata contento di por a bira e empleado di luna. El a conseha tur esunnan cu ta drenta den labor pa semper tin pasion pa e trabou y purba bay dilanti, pasobra nada no ta dificil den e mundo aki. Tin obstaculonan y mester purba bula nan. “Si bo haya un dunado di trabou duna bo e chens pa bay dilanti, probech’e. Si bo haya hopi chens pa sigui siña mas cos, e lo pone bo bay mas dilanti”, asina el a termina.
Hospital ta hopi orguyoso di Manolo y ta gradici’e pa su empuhe y ta felicit’e cu e reconocimento bunita aki. Masha pabien!


text:
Santa Helenastraat – Diasabra mainta algo pasa di 10’or polis y ambulance a sali pa altura di Xavier University, unda un auto a dal un Scooter electrico.
Ta trata di Nelson Andrade cu ta esun envolvi den accidente.
Dilanti di su Van Changan a haya e Scooter di coriente pega parti abao y por a mira cu Andrade a lastra e Scooter un par di meter, pero cu pa suerte no a pasa riba dje.
Ariba caminda tawata tin e marca di e Scooter cu a wordo lastra algun meter.
E chofer di e scooter mustra oke pero asina mes ambulance a yega y Paramediconan a lage subi den e ambulance pa haci un check up.
Departamento di trafico tambe a wordo pidi. Na e sitio Andrade a splica cu e no a mira e Scooter y a dal e.
No por descarta cu aki por ta trata di falta di atencion riba trafico.


text:
The content originally appeared on: Diario
Minister Ursell Arends: — ORANJESTAD (AAN): E rapport final di Trash2Cash a ser presenta diabierna ultimo.
E rapport a ser compila pa e grupo diverso di 12 panelista cu tabata t’ey presente durante e evento di Pitch & Switch caminda 24 compania a presenta loke nan ta of por haci pa procesa un of mas tipo di desperdicio, asina tambe conoci como “waste streams”.
Di e presentacionnan na e Pitch & Switch e panelistanan a evalua tur e proposicionnan ricibi basa riba beneficio pa hende, planeta y prosperidad, y cu esaki a traha e raportahe cual a keda presenta.
E plataforma di Trash2Cash a ser lansa riba 22 februari 2022 door di Minister Ursell Arends, cu e promesa pa reduci, reuza of recicla desperdicio cu ta ser produci y importa na Aruba. Importante tabata pa inventarisa tur actividad y capacidad existente, pa asina marca e comienso di e proceso di diseña un Waste Policy pa Aruba. E meta principal ta pa cera dump di Parkietenbos pa fin di 2022, pa por logra esaki tin cu cuminsa na desvia e fluho di desperdicio mas pronto posibel.
Trash2Cash NO tabata un competencia; e pensamento cu participacion na e evento aki lo a conduci na cualkier contract cu gobierno ta completamente eroneo. Minister Arends a enfatisa cu gobierno no por simplemente impone un decision, contrario na pensamento di algun politico cu a expresa esaki. “E no lo ta responsabel ni realisabel, mirando cu mester tene cuenta cu actividad y capacidad actual”, Minister Arends ta opina. Pa e motibo aki tabata importante pa traha inventario di actividadnan existente, y tambe retonan cu gobierno por facilita un solucion pa nan – por ehempel legislacion manera un Waste Policy.
Den e proximo fase e stakeholdernan selecta lo participa den e diseño di e Waste Policy. E resultado final lo ta un plan di maneho di desperdicio acapara cu leynan y regulacionnan corespondente pa por tin control riba kico, cuanto, unda desperdicio ta ser colecta, hiba, y ser procesa.
Ministerio di Naturalesa ta keda enfatisa cu ningun compania di desperdicio lo ser exclui di e solucionnan proponi, ni awo ni den futuro. No lo tin faboritismo ni tampoco ningun monopolio permiti den e maneho di desperdicio.
Un danki di curason ta bai na e panelistanan pa nan contribuicion y evaluacion, y na e participantenan pa nan trabou y dedicacion, pa por a presenta nan vision y asina contribui na Aruba su meta di yega na un maneho di desperdicio sostenibel.


text:
Mayoria di candela riba dump di Parkietenbos ta wordo sendi intencionalmente. Esaki por ta simplemente di mala fe individual of pa pusha metanan politico y pa pone preshon riba Gobierno. Candela intencional di parti di Serlimar no tin, aunke cu por sosode cu movemento di sushi door di trahadornan ta crea condicion cu ta causa candela.
Minister Ursell Arends a tuma nota di un narrativo cu ta wordo crea cu constantemente tin candela cu spontaan ta sende/explota riba dump. E version aki di candela na Parkietenbos taregularmente di banda di esnan cu kier pone preshon riba Gobierno pa sera dump. Minister Arends a indica cu aunke dump ta un problema serio, na e momento aki no por sera esaki sin cu ta habri un otro y ta simplemente pasa e problema di un bario pa otro.
Den fin di siman atrobe tabata tin un candela riba dump. “Acto di cende candela riba dump tambe ta un acto criminal cu lo ser persigui”, Minister Arends ta enfatisa. Lo tuma tur paso necesario pa evita cu candelanan wordo sendi den futuro y nos ta prepara papersigui e malechornan cu tur peso di ley posibel”.
E cosnan aki ta pasa ora tin tiki wowo pa mira kico tur ta andando riba e tereno di dump cu actualmente ta maneha door di Serlimar. Pero poco poco e situacion aki ta bai cambia. Siman pasa nos hendenan a logra captura imagen di e persona cu intencionalmente a sende e candela. Nos ta acumulando pruebanan di acto castigabel manera esaki cu ta causa daño na salud di habitantenan den bario y riba nos medio ambiente. Minister Arends lo no tolera esaki sin mas y den e ultimo caso aki a entrega un keho na Ministerio Publico acompaña cu pruebanan – portretnan di e malechornan den accion – pa asina autoridadnan por haci su investigacion y cana e caminda legal y penal. Facilmente por identifica esnan riba e foto y kendenan posiblemente a haci esaki mas biaha.
Hopi hende ta haciendo hopi trabou y cu animo ta enfrenta e reto di dump. Den prome 100 dia a pone fundeshi, a prepara plannan pa ehecuta y ta spera resultadonan cuminsa sali den 2022. E enfoke di Minister di Naturalesa y Gobierno ta pa sanea Serlimar, introduci riba nos isla un maneho moderno di desperdicio, y crea consciencia rond di e tema di reduci of re-uza. Pronto ta inicia un framework pa separa y procesa desperdicio, stop crecemento di e sero na Parkietenbos, y yega na cuminsa reduci esaki. E tarea ta enorme pero Aruba tin su profesionalnan y tambe un sector priva dinamico. Awor tin tambe un Gobierno cu compromiso pa haci e trabou.
Nos ta invita tur persona y instancia pa sigui contribui na e solucion. Hunto nos por identifica tambe esnan cu ta sende e candela pa trese division of destruccion, teniendo bista riba dump. Retonan di maneho di desperdicio ta enorme, y mirando e falta di capital, e retonan financiero pa atende cu dump tambe ta grandi. Ta bai tuma henter comunidad pa uni na realisa no solamente e realidad di unda nos ta awo, pero e pasonan cu tin cu bai wordo tuma, y e tempo cu ta bai dura pa nos por logra mira e resultadonan di nos accionnan. Bienestar di nos futuro generacionnan ta depende di loke nos haci awe.


text: Diaranzon den oranan di mainta Wardacosta a detecta un boto ku tawata hasi movecionnan sospechoso den becindario di Baho. E boto un dado momento a drenta na Rodgers Beach y a bai mara. Unabes mara, movecionnan sospechoso a sigui tuma lugar y a notifica Cuerpo Policial inmediatamente. Cuerpo Policial a activa mesora y den e proceso a logra hasi detencion di 4 persona, confisca 1 auto y un boto. Tambe a confisca diferente saco cual ta sospecha ku e contenido ta droga den un cas na Mabon. Cuerpo policial tin e caso bow di investigacion. E caso tawata un bon colaboracion entre Cuerpo Policial y Wardacosta.


text:
KRALENDIJK – Djamars 1 di òktober 2019 ‘Obersi Group of Companies’ a selebrá 35 aniversario. Gerensia a organisá un fiesta kaminda a invitá diferente persona pa selebrá nan aniversario. E selebrashon a tuma lugá na e ofisina na Playa pabou. Na e okashon doño di e kompania Alvin Obersi, a dirigí algun palabra na tur presente i entre otro el a menshoná: ”35 aña pasá, a inisiá e negoshi, i awe e doño i nòmber di e empresa ta meskos. Esei ta bisa tur kos. Awe nos ta selebrá pasado, presente i futuro. Hopi hende ta papia di Xerox, loke a pega den komunidat komo nòmber di e negoshi. 35 aña pasa e tabata ‘Obersi Electronic’ i despues ‘Obersi Group of Companies’, ”Obersi a menshoná. Seguidamente Pader Ivan Dario Perez Gomez a hasi orashon dilanti di e edifisio i huntu ku tur a kanta kantika di alabansa. Despues a bendishoná gran parti di tur presente ku awa bendita. Pader a menshoná ku Alvin ta ehèmpel pa hopi komersiante riba Boneiru. Esaki pa motibu ku e tin un kurason habri pa yuda komunidat, loke ta hopi importante, esta duna bèk na komunidat, ”entre otro Pader Ivan a menshoná. Selebrashon a kontinuá unda tur hende a gosa di e anochi tumando algu di kome i bebe, i interkambiá di kombersashon.
Slogan di selebrashon 35 aña ta: ‘Past – Present and Future’


text:
Djaluna dia 27 di sèptèmber 2021 alrededor di 7.45 ‘or di anochi a tuma lugá un atrako armá na Dr. Maalweg. Na momentu ku e supuesto malechornan tabata hui, polis a tira riba e outo na altura di kaminda Duvert Boy Nicolina # 642. Despues di esaki e outo a bai para na un krusada na Hanenberg na altura di Hoenderberg # 38. Durante di e huida un di e okupantenan den e outo a bin pèrdè su bida. Landsrecherche Kòrsou ta investigando kiko eksaktamente a pasa.
For di e investigashon a resultá ku e shofùr òf un otro okupante(nan) di un outo kòrá chikí lo por konta mas di lokual a pasa durante e persekushon, i kiko a pasa na altura di Kaminda Duvert Boy Nicolina # 642. E persekushon a tuma luga alrededor di 7 ‘or, djaluna anochi 27 di sèptèmber 2021.
Landsrecherche Kòrsou ke drenta den kontakto ku e shofùr òf otro okupante(nan) di e outo kòrá chikí, pa motibu ku posiblemente nan tin informashon pertinente na e investigashon. Por drenta den kontakto ku Landsrecheche Kòrsou via telefon: +5999 465-0402.
Landsrecherche ta un organo investigativo independiente ku un tarea speshal. E ta orientá su mes riba persekushon di delitonan kometé dor di funshonarionan (semi)gubernamental. Landsrecherche ta aktua prinsipalmente den e ámbito di kondukta kastigabel ku gravemente ta afektá e integridat di e atministrashon di hustisia i e integridat di e atministrashon públiko.


text:
E kampaña Red Prize di Digicel tin komo meta pa gruponan di karnaval aksentuá e kolo kòrá durante marcha grandi i marcha di despedida di karnaval 2019.
Pregunta i kontesta pa partisipá na Red Prize Digicel
INSKRIPSHON & PARTISIPASHON
Tin ku inskribí?
No. Grupo di karnaval òf individual , lo mester show off e detaye kòrá dilanti di e huradonan di Digicel.
Tin ku paga pa partisipá?
No. Partisipashon ta grátis.
Kon yama e premio?
Premio Keintura Kòrá
Ken ta responsabel p’e premio?
Digicel Curaçao
Kiko e premio ta?
10,000 florin kèsh
Kon bo ta bin na remarke pa gana e premio?
E disfras mas kòrá
E grupo mas kòrá
E aksento/ detaye mas kòrá
E persona òf grupo mas kòrá
Kuantu premio tin?
Un (1)
Ki dia ta anunsiá e ganadó?
16 di Mart 2019, huntu ku tur otro premio di JAG
E premio aki ta ligá ku Fundashon JAG?
No, ta Digicel ta otorgá e premio aki.
HURADO + PUNTUASHON
Kuantu hende tin den kuerpo di hurado di Digicel?
E hurado lo konsistí di 5 hende
Ken ta e huradonan?
Pa saka e ganadó di e 10,000 florin Digicel a selektá un grupo di hurado konsistiendo di un kosedó, tambe un persona ku amplio konosementu den arte visual, un aktor i un representante di turismo. Kada un di nan ta profeshonal, independiente i vèrsá riba nan tereno i ku amplio konosementu di e materia.
Kon e huradonan ta funshoná?
Kada miembro di hurado ta yena un lista pa kada grupo/persona individual den marcha. Despues nan ta reuní i konta e puntonan. E grupo/persona ku mas tantu punto ta gana.
Ta a base di e lista só Hurado ta skohe?
No. Dilanti di stènt di Digicel na JPF lo tin un fotógrafo tambe ku ta saka pòrtrèt di tur grupo/persona individual. Despues di e marchanan hurado lo mira tur e pòrtrètnan aki komo referensia i adaptá nan puntuashon si akaso nan no a logra wak un detaye durante e marchanan mes.
Kriterio di hurado?
Kada miembro di hurado lo duna un punto entre 1 i 5 pa e siguiente elementonan:
E totalidat di e disfras
Kon a inkorporá kòrá den e disfras
Kon visibel e kòrá ta
Presentashon di e koló kòrá dilanti di hurado
Originalidat i uso di e koló kòrá
Èkstra punto pa elemento i detayenan sorprendente
Kuantu punto por haña?
Kada elemento menshoná ariba por haña un máksimo di 5 punto. Si un grupo/persona individual ta haña 5 punto pa tur elemento, e lo risibí un máksimo di 35 punto di kada miembro di hurado.
Ki ta pasa si mas ku un grupo/persona individual tin mes tantu punto?
Den kaso ku 2 òf mas grupo/persona individual tin e mes kantidat di punto miembronan di hurado lo reuní i deliberá ku otro riba ken ta e ganadó.
Kon por tin sigur ku hurado a mira mi?
Ora bo pasa dilanti di e stènt di Digicel na JPF unda e hurado ta sintá, sigurá bo mes ku bo ta show off bo mes dilanti di hurado.
Sòru ku e fotógrafo dilanti di e stènt di Digicel saka un pòrtrèt di bo grupo òf bo persona si bo ta partisipá individual.
Unda e hurado ta sintá?
Kantu di kaya, den stènt di Digicel, na JPF riba seru.
Ki dia hurado ta huzga?.
Dos be: durante Gran Marcha djadumingu i atrobe Djamars anochi durante Marcha di Despedida
USO DI KÒRÁ I MATERIAL
Por usa tur sorto di kòrá?
Si, pero ta rekomendá e kòrá bibu di Digicel
Ki tipo di material por usa?
Por usa tur sorto di material. Aki bou algun ehèmpel; sea kreativo!
Pluma
Stenchi
Boa
Payèt
Filt
Ferf
Make Up
Gleter
Tuil
Kadena
Kralchi
Ki aspektonan por aksentuá ku kòrá?
Disfras
Kabei
Kos ku ta karga den man
Sapatu
Asesorionan
Kurpa (man, pia, barika, lomba, etc)
Por usa body paint?
Si
Tur hende den grupo mester usa kòrá?
No
Ta solamente ora bo ta totalmente kòrá bo por gana?
No
Karosa òf trailer tambe por partisipá?
No
Grupo internashonal tambe por partisipá?
No. Solamente gruponan ku tin nan sede na Kòrsou por partisipá.
Mi mester kambia e disfras ku mi tin kaba pa partisipá?
No. Djis añadí elementonan kòrá i sòru ku nan ta lusi. Maksimalisá bo efektonan kòrá.
Digicel ta reservá tur derechi di kambia òf terminá e kondishon ariba menshoná na kualke momento. Den un kaso asina, Digicel lo notifiká esaki via Digicel su website. E posibel kambio lo drenta mesora na vigor.


text:
Oranjestad – Durante full aña nos isla ta conta cu nos trahadornan di ambulance, cu ta duna tur di nan parti pa brinda un servicio di emergencia di calidad, na momento cu esaki ta necesario. Nan ta disponibel pa nos, 24 ora pa dia, tur dia di siman. Nan esfuerzo ta di admira.
E siman di Emergency Medical Services Week, ta e siman di 16 pa 22 di mei. Esaki ta un siman di consientisacion y di reconose e trabao cu e trahadornan aki ta eherce, un trabao di admira, y cu sigur nan ta haci cu hopi amor.
Diahuebs, 19 di mei, esnan di Aruba Bank a bishita e grupo di trahadornan na e Ambulans Wayaca Station pa nan ricibi un ‘token of appreciation’, den forma di lunch cu nan coi bebe. Di e forma aki Aruba Bank kier gradici cada un trahador pa nan trabao, y alavez kier trece conscientisacion ariba e importancia di mantene nos mes safe, y yuda otro na momento y di e forma cu nos por.
Riba e imagennan por mira momento cu representantenan di Aruba Bank ta haci entrega oficial di e gratitud aki na trahadornan di Ambulans.


text:
Declaracion di Sint Maarten y Hulanda pa fortificacion di mantencion di ley
Conhuntamente Sint Maarten y Hulanda ta atende fortificacion di mantencion di ley na Sint Maarten. Esaki ta loke ministernan Richardson di Husticia di Sint Maarten y su coleganan di Hulanda, esta minister Plasterk di Asuntonan Interno y Relacionnan di Reino y minister Van der Steur di Seguridad y Husticia, a discuti awe.
Mas trempan durante e aña aki ya caba e deliberacion Hudicial di Cuater partido (e deliberacion periodico entre ministernan di Husticia di Sint Maarten, Hulanda, Corsou y Aruba) a opina cu mester fortifica e mantencion di ley. E mandatarionan ta enfatisa cu fortificacion di Cuerpo Policial di Sint Maarten (KPSM) y un acercamento dinamico di criminalidad cu ta surpasa frontera y criminalidad cu ta mina y corupcion, ta na beneficio di poblacion di Sint Maarten y di Reino.
E protocol organisacion di un camber di integridad y fortificacion di mantencion di ley, tal manera a cumbini dia 24 di mei 2015 entre Sint Maarten y Hulanda, ta keda na vigor. Ta institui un camber di integridad independiente na Sint Maarten. Pa cumpli cu e Protocol ta haci otro palabracionnan tocante e forma di combati criminalidad cu ta mina y surpasa frontera, labamento di placa, traficacion di droga, atraco, traficacion di hende y contrabanda.


text: 5 P’esei, awor ku nos a ser deklará hustu pa motibu di fe, laga nos keda na pas ku Dios pa medio di nos Señor Hesukristu,2 mediante ken tambe nos a haña akseso pa medio di fe na e bondat inmeresí ku nos ta disfrutá di dje awor; i laga nos alegrá pasobra nos tin e speransa di risibí e gloria di Dios.3 No esei so, ma laga nos alegrá tambe ora nos ta den tribulashon, komo ku nos sa ku tribulashon ta produsí perseveransia;4 i perseveransia, na su turno, ta produsí un kondishon aprobá pa Dios; i e kondishon aprobá pa Dios, na su turno, ta produsí speransa,5 i e speransa ei no ta hiba na desilushon; pasobra nos kurason a yena ku amor di Dios pa medio di e spiritu santu ku nos a risibí.6 De echo, miéntras ku nos tabata débil* ainda, Kristu a muri pa hende malbado na e tempu stipulá.7 Pasobra masha poko biaha un persona lo muri pa un hende hustu; sí, pa un bon hende, kisas, un persona por riska muri.8 Pero Dios a demostrá su amor pa nos di e manera akí: Kristu a muri pa nos miéntras ku nos tabata pekadó ainda.9 P’esei, ya ku awor nos a ser deklará hustu pa medio di su sanger, nos por ta muchu mas sigur ku mediante dje nos lo skapa di e rabia di Dios.10 Pasobra si tempu nos tabata enemigu di Dios nos a rekonsiliá kuné pa medio di e morto di su Yu, nos por ta muchu mas sigur—awor ku nos ta rekonsiliá kuné—ku nos lo ser salbá pa medio di su bida.11 No esei so, ma nos ta alegrá tambe den nos relashon ku Dios pa medio di nos Señor Hesukristu, mediante ken awor nos a rekonsiliá ku Dios.12 Pues, pa medio di ún hende piká a drenta mundu, i morto pa medio di piká, i asina morto a pasa pa tur hende pasobra nan tur a peka.13 Promé ku Lei ya tabatin piká den mundu; ma ningun hende no ta ser akusá di piká ora no tin lei.14 Sinembargo, morto a reina komo rei for di Adam te na Moises, asta riba hende ku no a kometé un piká manera Adam a kometé. I Adam tin un paresido di esun ku tabatin ku bini.15 Ma resultado di e regalo no ta meskos ku resultado di e delitu. Pasobra si pa motibu di e delitu di ún hende hopi a muri, e bondat inmeresí di Dios i su regalo a trese muchu mas tantu benefisio pa hopi hende. El a duna e regalo akí huntu ku e bondat inmeresí pa medio di ún hende, Hesukristu.16 Ademas, resultado di e regalo no tabata meskos ku resultado di e piká di ún hende. Pasobra e huisio despues di ún delitu tabata kondenashon, ma e regalo despues di hopi delitu tabata ku Dios a deklará hopi hende hustu.17 Pasobra si pa motibu di delitu di esun hende ei morto a reina komo rei pa medio di dje, nos por ta muchu mas sigur anto ku esnan ku risibí e abundansia di Dios su bondat inmeresí i di e regalo di hustisia lo biba i reina komo rei mediante esun persona akí, esta, Hesukristu.18 Pues, meskos ku mediante ún delitu e resultado tabata kondenashon pa tur sorto di hende, asina tambe mediante ún akto di hustifikashon e resultado ta ku Dios ta deklará tur sorto di hende hustu pa bida.19 Pasobra meskos ku mediante desobedensia di esun hende ei hopi a bira pekadó, asina tambe mediante obedensia di esun persona akí hopi lo bira hustu.20 Awor bon, a introdusí Lei pa mustra ku hende ta kometé hopi mas delitu. Pero ora hende a kometé hopi piká, Dios a mustra mas bondat inmeresí na nan.21 Ku ki propósito? Pa meskos ku piká a reina komo rei huntu ku morto, asina tambe bondat inmeresí por reina komo rei mediante hustisia ku ta hiba na bida eterno pa medio di Hesukristu, nos Señor.


text:
For di 1 di april 2021, Codigo di Proteccion, cu ta un LBham (LANDSBESLUIT algemene houdende maatregelen) a drenta na vigor. Esaki ta nifica cu nos profesionalnan den e sectornan di husticia, social, enseñansa y salud tin un plan di 5 paso cu nan ta traha cu ne, na momento cu tin (sospecho di) abuso di mucha. Pues ta traha for di un cuadro uniforme y cu e procesonan di trabou mihor delinea, pa brinda ayudo y/of sosten mas liher cu ta posibel, a base di señalamento concreto.
Dia 9 juni 2022 e Supervisor di Codigo, sra. Gisela Polo y e director di SVGA, sra. Els van Hommelen a entrega lider di proyecto di sector social, Efraim Suurendonk, nan plan di maneho di Codigo di Proteccion, na momento cu tin (sospecho di) abuso di mucha.
Ta di aplaudi cu SVGA ta e promer instancia den e sector social cu awor tin un maneho completo y detaya, ora ta trata di (sospecho di) abuso di mucha. Esaki kiermen cu tur empleado profesional, cu ta traha cu mucha na SVGA, ta bay traha conforme nan plan di maneho di Codigo di Proteccion. Mas cu claro Codigo di Proteccion ta elogia tambe con e proceso di implementacion di e Codigo riba su mes a cana den SVGA. A demostra un disposicion completo, pa traha na un manera diferente y bayendo den un direccion preventivo y structural.
Sra. Gisela Polo, como un Supervisor di Codigo di Proteccion, a introduci y a presenta nan plan di maneho na e docentenan y e profesionalnan di e scolnan di “Duna un man” y “Bibito Pin”. Asina SVGA ta percurando cu e maneho riba tereno di abuso di mucha ta drenta ful den e team di SVGA.
No por keda sin menciona, cu esaki sigur tabata un meta di sra. Gisella Polo y e team di SVGA y aplaudi nan p’e logro aki. Danki na nan esfuerso y disposicion a conduci na un plan di maneho integral di Codigo di Proteccion, ora nan como instancia y profesional encontra e casonan di (sospecho di) abuso di mucha.
E team di Codigo di Proteccion y sigur e lider di proyecto ta sumamente contento y orguyoso cu boso plan di maneho, cu ta un herment efectivo y uniforme na bienestar general di nos muchanan.
Un biaha mas pabien cu e logro aki di parti di e team di Codigo di Proteccion!


text:
WILLEMSTAD – E kampionato di futbòl Sekshon Paga a kontinuá ku kuater partido e wikènt aki. E promé partido ku a tuma lugá tabata entre SUBT i UNDEBA den Stadion Ergilio Hato. Den promé mitar pa ta mas eksakto na di 32 minüt Jizhar Santiroma ta habri e markadó pa SUBT. Promé ku siere di e promé mitar UNDEBA ta empatá e partido Lendell Johannes ku un pinalti. E partido ta keda 1-1 den di dos mitar i kasi na final di e tempu reglamentario Jamian “Jimmy” de Kaster ta anotá e gol di viktoria di 2-1 pa SUBT.
Awe futbòl ta kontinuá ku Sithoc kontra Victory Boys pa 19.00 di anochi i mas lat pa 21.00, Jong Holland ta hunga kontra Hubentut Fortuna. Djadumingu 17 di mart 17.00, Vesta ta enfrentá Centro Barber .


text:
WILLEMSTAD – Futbòl Liga MCB a kontinuá den wikènt tras di lomba ku tres partido na Stadion Ergilio Hato. Den e promé partido djabièrnè anochi, e ekipo di Jong Holland a sa di derota Vesta ku skor di 6-1. Pa Jong Holland e golnan a keda anotá pa; Quinton Christina, Nathan Martina na dos okashon, Charles Martina, Arran McCarthy i Vurgel Bekeer. E úniko gol di Vesta a keda anota pa Kenley Winterdal.
Djasabra kampionato a kontinuá ku dos partido. Den e promé partido Hubentut Fortuna a enfrentá e ekipo di Jong Colombia. Akinan tabata Hubentut Fortuna ku a bai ku e tres puntonan ganando ku skor di 1-0. Pa Hubentut Fortuna e úniko gol a keda anotá pa Mauricio Moreno.
E di dos partido di djasabra tambe a kaba ku skor di 1-0. Akinan ta Centro Barber a sa di sali di e porta grandi, derotando Victory Boys. Pa Centro Barber e úniko gol a keda anotá pa Ruensley Leuteria.
Djadumingu no tabata tin partido i e kampionato ta kontinuá awe ku e partido entre FC Sithoc i Undeba.


text:
No sucumbi na ningun abuso y menasa, para firme y educa bo mes!
Abuso laboral ta un problema grandi na Aruba.
Abuso laboral ta wordo practica den diferente compania, pero tambe por wordo encontra den e sector publico. Esaki no ta un secreto. Tin diferente tipo di accionnan y forma di abuso na trabao. Pa menciona algun; abuso verbal, avansenan sexual indesea, menasanan di diferente tipo, menasa pa kita permiso, menasa cu mester traha overtime sin pago, menasa cu bo no mag di uni bo mes na un sindicato pasobra lo tin consecuencia y asina por sigui menciona. Tur esakinan ta un forma di abuso cu no ta permisibel, ta contra e ley laboral y derechonan di e trahador.
Ora cu bo no conoce bo derechonan, menasa tin poder riba bo
Educa bo mes den e diferente derechonan laboral y e ley di labor. Bo por haya masha hopi informacion mes riba e website di www.daoaruba.com y tambe www.overheid.aw. Akinan por wak brochures di entre otro: Cessantia Verordening, Werknemer en ontslag, de arbeidsovereenkomst, y mucho mas. Hopi informacion alcaso y necesario pa bo por protege bo mes y para pa bo derechonan laboral. Si bo no ta educa bo mes, ta mas facil pa bo sucumbi bao e presionnan di menasa y abuso laboral. Mas bo conoce bo derechonan mas fuerte bo ta para contra cualkier abuso y menasa.
Kico bo por haci den casonan di abuso laboral?
- Documenta tur cos. Acumula documentonan, prueba cu potret, grabacion di video etc.
- Busca pa informa un supervisor of manager, cu no ta causando esaki, kico ta sucediendo. Den caso di hotel, casino y otro companianan, bay departamento di HR.
- Si esaki no yuda bay busca bo derecho na Directie Arbeid en Onderzoek. (tel. 5237720)
- Si esaki no yuda un opcion ta pa forma un aliansa y busca sindicato of abogado di bo escogencia.
Consehonan practico ora nan kier kitabo sin motibo.
- Nunca firma nada. Nunca firma un warning, un terminacion di contract of cualkier documento obliga. Bo por tuma e documento si y bisanan bo ta bay lese na cas.
- Laga un experto of un hende di experencia den ley laboral conseha bo kico pa haci.
- Nunca yega tuma un suma cu nan ta ofrece bo. Busca un opinion legal of experto prome. Bay cas cu e documento.
- Keda semper cu e actitud corecto y profesional. Cumpli cu bo trabao y no duna ningun motibo pa nan perhudica bo.
Si ainda despues di tur esaki bo ta keda wordo presiona, maltrata y abusa contact mi persona pa wak kico mi por haci pa bo. Y for di akinan mi ta haci un peticion na tur doño di trabao, managers y supervisornan; trata bo trahadornan bon. Respeta nan derechonan laboral. Crea un atmosfera di trabao positivo pa tur trahador por produci lo maximo pa bo negoshi. Sea husto den bo trato di tur empleado. Sea consciente, cu ami como representante di pueblo lo mi denuncia y confronta situacionnan di abuso y inhusticia directamente y sin miedo!
Si pueblo desea mas informacion di e articulo aki, contact mi na tel: 528-4639 of email mi na: marco.berlis@parlamento.aw / Bo parlamentario y sirbidor di pueblo na bo ordo semper!


text:
Autoridadnan Mericano y Europeo a identifica un cantidad di casonan di ‘monkeypox’ den dianan reciente, mas tanto den hobennan masculino. E ta un brote sorprendente di un malesa cu rarabes ta aparece fuera di Africa.
Oficialnan di salud mundialmente ta manteniendo bista riba mas caso pa motibo cu
pa prome biaha e malesa ta aparenta di ta plamando entre personanan cu no a biaha bay Africa. Nan ta enfatisa si cu e riesgo pa e poblacion general ta hopi abao. ‘Monkeypox’ ta un virus cu ta origina den bestianan salvahe y ocasionalmente ta bula contagia ser humano. Mayoria caso humano a tuma luga den Africa, unda e malesa ta un endemia.
E malesa a ser identifica prome pa cientificonan den aña 1958 tempo cu a tuma luga 2 brote di un malesa similar den e investigacion di macaco (monkey), cual a duna e virus su number Monkeypox. E prome infeccion humano tabata den 1970, unda cu un mucha homber di 9 aña a keda infecta den un parti di Congo. Monkeypox ta un virus den
e mesun famia cu smallpox (causa pa e virus variola) pero ta causa sintomanan mas leve.
Mayoria pashent ta experiencia keintura, dolor di curpa, friu y fatiga. Hendenan cu malesa mas serio ta desaroya bala riba nan cuero y lesion riba nan cara of curpa cu por plama na otro partinan di e curpa. E periodo di incubacion pa Monkeypox ta di 5 dia pa 3 siman. Mayoria hende ta recupera dentro di 2 pa 4 siman sin tin mester di keda hospitalisa.
Monkeypox por ta fatal pa te cu 1 di cada 10 persona, y aparentemente ta mas severo
den muchanan. Riba diahuebs, European Centre for Disease Prevention and Control a recomenda pa tur caso keda isola y cu contacto di riesgo halto ser ofreci e vacuna pa smallpox. World Health Organization ta calcula cu tin mas o menos miles di infeccion di monkeypox den un decena di pais Africano tur aña. Mayoria ta tuma luga na Congo, cual ta
reporta mas o menos 6,000 caso anualmente, y na Nigeria cu tin mas o menos 3,000 caso pa aña.
Casonan Isola di Monkeypox ta ocasionalmente mira fuera di Africa, incluyendo Merca y Britania. E casonan tipicamente ta asocia cu biahe na Africa of contacto cu bestianan di area unda cu e malesa ta mas comun. Den aña 2003, 47 den 6 estado di Merca tabata un caso confirma of probabel. Nan a keda contagia cu e virus di mascotanan cu tabata importa
for di Ghana, unda cu nan tabata banda di otro tiponan di bestia. Loke ta diferente di e casonan aki ta cu e ta plamando den personanan cu no a biaha bay Africa. Mayoria di e
casonan tambe ta inclui hendenan homber cu a tene relacion sexual cu hende homber
tambe. Den Europa, e infeccionnan a keda reporta na Britania, Italia, Portugal, Spaña y Suecia.
Britannia su Health Security Agency a bisa cu tur e casonan no ta conecta, sugeriendo cu tin varios cadena di transmision tumando luga. E casonan na Portugal a keda contagia
na un clinica di salud sexual, unda cu hombernan a busca ayudo pa lesionnan riba nan genital. Riba diaranson, oficialnan a reporta un caso di Monkeypox den un homber cu recientemente a biaha bay Canada, unda autoridadnan ta investiando varios sospecha di contagio di Monkeypox den e area di Montreal.


text:
WILLEMSTAD – Liga MCB su buèlta di 4 a ranka sali djabièrnè tras di lomba den Stadion Ergilio Hato. Riba djabièrnè tabata Centro Dominguito kua a sali e ekipo number un den buèlta di 6 kontra Jong Holland ku a sali e ekipo number 4. Den e partido aki tabata Centro Dominguito ku a bai ku e viktoria derotando Jong Holland ku skor di 5-1. Pa Dominguito e golnan a keda anotá pa; Micro Colina Jr., Shayron Bernardus(2x), Kemoy Reid i Jarzinho Pieter. Pa Jong Holland e úniko gol a keda anotá pa Dannick Koeiman.
Djasabra e buèlta di 4 a kontinuá ora ku Centro Barber a topa ku UNDEBA. Akinan tabata UNDEBA ku a sali di e porta grandi, ora ku nan a derota Centro Barber ku skor di 3-1. Pa Undeba e golnan a keda anotá pa; Edgard Cassiani i Norvianel Naar(2x). Ludjino Pinedo a anotá e úniko pa Centro Barber.
Tabla di posishon buèlta di 4:


text:
WILLEMSTAD – Den oranan di mainta di djabièrnè 4 di sèptèmber 2020, e tim di Kuerpo Polisial Kòrsou ku ta enkargá ku investigashonnan finansiero i di labamentu di plaka a tene sinku (5) entrada hudisial den kuadro di un investigashon ku ta hiba e nòmber Girasole.
E investigashon Girasole aki ta dirigí su mes riba falsifikashon di dokumento, malversashon di supsidio i labamentu di plaka.
Den kuadro di e investigashon aki a tene entradanan hudisial na 5 adrès aki na Kòrsou.
Na Van Engelen a detené e dama L.P.G.C. di 48 aña di edat i e hòmber C.E.C. di 55 aña di edat, ámbos nase na Kòrsou.
Na un kas den Kwartier, a detené e hòmber A.S.V.I. di 54 aña di edat, tambe nase na Kòrsou.
Na un adrès na Sunset Heights a detené e dama C.O.G. di 45 aña di edat nase na Kòrsou.
Mas leu a tene un entrada hudisial na Banko di Seguro Sosial i un fundashon ku ta risibí supsidio di gobièrnu.
Relashoná ku e investigashon aki, e tim a konfiská kuater (4) outo luhoso, sèn kèsh i dokumentunan ku ta di importansia pa e investigashon.
A presentá e sospechosonan dilanti di un fiskal ouksiliar ku a ordená nan enkarselamentu, pendiente di mas investigashon.
No ta ekskluí posibilidat, ku durante di próksimo dianan mas detenshon lo por keda realisá.


text:
Corupcion den gobernacion a bira algo normal, pasobra intencionalmente e mester keda legal!
7 Maart 2017
Na diferente ocasion, nos a demostra con e partidonan tradicional conscientemente a scoge pa sirbi nan interes enbes di esun di pueblo. Pero ainda tin hende cu no kier mira of acepta esaki. Pa mas di 31 aña largo, cada eleccion pueblo ta tende di ambos partido grandi tradicional, kende a horta kico, kende a privilegia ken y kende a bira miyonario (of mas miyonario). Pues cada eleccion pueblo tin e escogencia, manera den boca di pueblo ta wordo bisa, entre kende a ‘horta nan so’ of kende a laga ‘algun hende horta cu nan’. Na final di dia, ta di pueblo ta wordo horta!
Cada biaha, e tema di integridad y corupcion ta wordo mal uza durante campanja. Pero despues di elecion, tur cos ta bolbe na ‘Business as usual’. Na 2008, e actual presidente di parlamento, pero e tempo ey e tabata presidente den nomber di e otro partido tradicional, a pidi Ministerio Publico investiga algun asunto den e caso Fondo Desaroyo San Nicolas. Ministerio Publico a contesta e presidente di parlamento cu e ta comparti e opinion di Controlaria General (Algemene Rekenkamer): ‘dat het niet verschaffen van een (behoorlijke) motivering als zodanig een OVERTREDING van de Comptabiliteitswet kan zijn, STRAFBAAR GESTELD in art. 372a en 372b van het Wetboek van Strafrecht, en het verschaffen van een onjuiste motivering VALSHEID IN GESCHRIFT kan opleveren (brief OM, 17 april 2008, kenmerk 577/2008).
Durante e investigacion aki, Ministerio Publico tambe a analisa e caso Namdar. Di esaki nan a bisa lo siguiente: ‘Elk geval van afzien van een openbare aanbesteding draagt in zich de mogelijkheid van ONGEWENSTE BIJVERSCHIJNSELEN’. Pues corupcion!
Pero e motibo pakico Ministerio Publico no a laga Landsrecherche haci un investigacion tabata pa: ‘In de eerste plaats is het afzien van de voorgeschreven aanbesteding een door de wet GEDEKTE MOGELIJKHEID en wijst een tekortschietende motivering of onderbouwing op zichzelf NOG NIET OP STRAFBAAR HANDELEN. In de tweede plaats is er het beleid van het OM inzake het ministerieel ambtsmisdrijf van art. 372a en 372b van het Wetboek van Strafrecht. Dit beleid houdt in dat in beginsel GEEN VERVOLGING wordt aangevangen indien het ambtsmisdrijf NIET GEPAARD is gegaan met een COMMUUN MISDRIJF. Wat geldt voor de vervolging geldt in zekere zin ook voor de OPSPORING: zonder aanwijzingen van een commuun delict wordt een BEWEERD ambtsmisdrijf in beginsel niet in onderzoek genomen (brief OM, 17 april 2008, kenmerk 577/2008).
Esaki ta e contesta pakico Ministerio Publico no ta actua contra cierto gobernantenan y nan proyectonan cuestionabel, unda hasta Stevie Wonder por mira cu tin corupcion andando. E mesun ley ta brinda e gobernante e posibilidad pa scapa y pa e sigui haci y deshaci intencionalmente. Pero locual ta straño nos, ta e asunto di ‘COMMUUN MISDRIJF’. E palabra grandi y impresionante aki, no ta significa nada mas cu un infraccion di e Codigo Penal (Wetboek van Strafrecht)!
No mucho tempo pasa nos por a tende con e Codigo Penal a wordo cambia, pasobra e tabata necesario. Hasta durante e cambionan aki, algun parlamentario a logra pasa pueblo e ‘fastball’ di e ‘Amienda Geregistreerd Partnerschap’. Anto dicon parlamento no por a regla e asunto di ‘commuun misdrijf’, pa asina Ministerio Publico no por tabata tin mas excuus pa no persigui gobernantenan? Dicon despues di mas di 8 aña, nos parlamentarionan no por haci algo cu e carta cu e mesun presidente a pidi Ministerio Publico? Awor cu e mesun persona atrobe ta presidente ta parlamento, dicon nada ta wordo haci pa duna Ministerio Publico e instrumentonan legal pa combati corupcion tambe den gobernacion, manera ta pasa na tur otro parti di Reino? Dicon si, nos parlamentarionan por a hisa nan salario den 6 minuut y pasa e ‘CITGO-deal’ di 2000 pagina hopi lihe, pero e asunto pa combati corupcion den gobernacion no tin atencion? Ta pasobra cu si esaki wordo regla legalmente, e fiesta lo para y ningun hende por enrikece nan mes y e grupito rond di nan mas? Campañanan miyonario no lo por wordo hiba mas? Of ta pasobra no tin placa pa traha un otro KIA?
Un ciudadano a yega di bisa: ‘Tempo cu Mike y e actual Ministernan tabata den oposicion nan tabata menasa constantemente, hunto cu canal 90, cu busje lo bin pa Marisol, pero e busje no a yega nunca. Bo ta wak claramente con politiconan ta gaña e pueblo votador, djis pa nan sigura puesto den Gobierno’ (Awemainta, 15 juni 2016).
Pues pueblo, awor bo a haya sa dicon politiconan na otro partinan den Reino si por wordo investiga y cera pa Ministerio Publico, pero aki na Aruba no. Y ainda e politiconan tradicional, kier pidi pueblo su sosten pa sirbi su interes. Corupcion den gobernacion a bira algo normal, pasobra intencionalmente e mester keda legal!


text:
Informacion Tocante Testigonan di Jehova
Bo ta mira nos den nos trabou di predica. Kisas bo a yega di lesa tocante nos den noticia of tende algo di nos for di otro hende. Pero di berdad bo conoce testigonan di Jehova?
Wak tambe: Kico Testigonan di Jehova Ta Kere Aden?
Creencia y Actividad
Pregunta Cu Hopi Hende Sa Haci Tocante Testigonan di Jehova
Haya contesta concreto pa pregunta cu hopi hende sa haci.
Experencia di Testigonan di Jehova
Wak e experencianan di testigonan di Jehova segun cu nan ta haci nan esfuerso pa laga Bijbel guia nan manera di pensa, di papia y nan manera di comporta nan mes.
Actividad di Testigonan di Jehova
Nos ta biba den mas cu 230 pais rond mundo y ta bin di tur tipo di rasa y cultura. Kisas bo ta na haltura caba di nos trabou di predica, pero nos ta yuda nos comunidad den otro maneranan importante tambe.
Testigonan di Jehova Rond Mundo
Haya sa mas tocante nos hermandad rond mundo.
Curso di Bijbel Gratis
Dicon Analisa Loke Bijbel Ta Bisa?
Bijbel ta duna contesta pa e preguntanan importante di bida na miyones di hende rond mundo. Abo kier ta un di nan?
Con un Curso di Bijbel Ta Bay?
Rond mundo testigonan di Jehova ta conoci pa e curso di Bijbel gratis cu nan ta ofrece. Wak con e curso aki ta bay.
Pidi un Bishita
Papia tocante un topico di Bijbel of haya sa mas tocante testigonan di Jehova.
Reunion y Evento
Kico Ta Sosode na un Salon di Reino?
Tira un bista y haya sa.
Reunionnan di Testigonan di Jehova
Haya sa unda nos ta reuni y con nos ta rindi adoracion na Dios.
Conmemoracion di e Morto di Hesus
Tur aña miyones di hende ta bin hunto pa conmemora e morto di Hesus. Bo ta invita pa bin tende kico e evento importante aki por nifica pa bo.
Sucursal
Tuma Contacto cu Testigonan di Jehova
Informacion di contacto di nos sucursalnan rond mundo.
Informacion di Oficina y Tour
Busca un sucursal cerca di bo. Haya sa ki tour ta disponibel.
Con e Obra di Testigonan di Jehova Ta Ser Financia?
Haya sa con e trabou di predica rond mundo por sigui crece sin cu nos ta pasa collect of pidi diesmo.
Ken Awe Ta Haci e Boluntad di Jehova?
Rond mundo tin testigo di Jehova. Nos ta bin di diferente rasa, cultura y pais. Kico ta uni nos?
Loke Nos A Haci Rond Mundo
-
239 pais caminda tin testigo di Jehova
-
8.686.980 testigo di Jehova
-
5.908.167 curso di Bijbel conduci
-
21.367.603 persona cu tabata presente na e Conmemoracion di e morto di Cristo
-
119.297 congregacion


text: ORANJESTAD – E siman aki durante un encuentro cu Minister di Finansa hunto cu Departamento di Finansa, Presupuesto 2022 a wordo presenta na e proximo Ministernan di Gabinete Wever-Croes. Den e reunion aki a duna un bista di e cuadro financiero y e puntonan di salida den cual ta tene cuenta cu e supervision financiero di CFT y e acuerdonan cu Hulanda. Na momento cu e gobierno nobo sinta lo sigui tratamento interno di e concepto di presupuesto 2022 door di Minister di Finansa cu cada Minister, sigui pa e decisionnan necesario den Conseho di Minister. Despues e concepto lo cana e caminda di conseho cerca CFT y Raad van Advies. Una bes cu Gobierno ricibi e consehonan lo por haci e cambionan necesario pa asina e Ley di Presupuesto2022 por wordo presenta na Parlamento di Aruba pa sutratamento. Esaki lo por tuma lugar mas tempran na januari 2022.


text:
In The Spotlight
ORANJESTAD - Director di DOW, Marlon Croes a duna un relato di e trabounan cu a presenta pa DOW a consecuencia di e pasada di e tormenta.
ORANJESTAD - Prome Minister Evelyn Wever-Croes, diahuebs a ricibi un carta di e sindicato di enseñansa, SIMAR relaciona cu cuatro punto di mal contento den e sector di enseñansa.
ORANJESTAD – Diabierna mainta Minister di Turismo y Salud Publico Sr. Dangui Oduber a tene un reunion cu miembronan di Pan American Health Organization.
ORAJESTAD - Minister di naturalesa, Sr. Ursell Arends hunto cu Interim Marine Park Manager di Aruba National Park Foundation, Sra. Sietske van der Wal, a reuni cu representante di Coral Reef Alliance.
Meer Nieuws uit Aruba
ORANJESTAD - Director di DOW, Marlon Croes a duna un relato di e trabounan cu a presenta pa DOW a consecuencia di e pasada di e tormenta.
ORANJESTAD - Prome Minister Evelyn Wever-Croes, diahuebs a ricibi un carta di e sindicato di enseñansa, SIMAR relaciona cu cuatro punto di mal contento den e sector di enseñansa.
ORANJESTAD – Diabierna mainta Minister di Turismo y Salud Publico Sr. Dangui Oduber a tene un reunion cu miembronan di Pan American Health Organization.
KRALENDIJK - Notisia di polis di djabièrnè 30 di yüli te ku djaluna 2 di ougùstùs 2021
Macuarima Aruba: Recientemente alto mando di polis a reconoce e agente policial Raigel Hoen pa su acto heroico cu e la haci durante e tabata laborando.
MACUARIMA, ARUBA: Na Centro di Husticia a tuma lugar promocion di diferente colega den Cuerpo Policial. Den presencia di altocomisario di Polis interino sra Tjon-Kock, mando policial a haci entrega di varios promocion.
Prome Minister Ta Informa Parlamento Di E Desicion Di Hulanda Y E Condicionnan Cu Gobierno Mester Cumpli Cu Ne
ORANJESTAD - Otro siman lo mester reuni cu Parlamento pa sa nan desicion. Diabierna 20 di mei, Prome Minister Evelyn Wever-Croes a anuncia cu despues di hopi negociacion, Ministerraad na Hulanda diabierna mainta a bay di acuerdo pa stop e recorte di 5% cu tin tur luna riba salario di empleado publico y semi-publico entrante juli 2022 y pa kita ful e 12.6% na 2023.
ORANJESTAD - Dialuna 8 di November, lo tuma luga e Tripartiet entre Premier di Aruba, Señora Evelyn Wever-Croes, Premier di Corsou, Señor Gilmar "Pik" Pisas y Premier di St Maarten, Señora Silveria Jacobs.
ORANJESTAD - “Cada parlamentario tin e deber pa percura pa comunidad mantene e confiansa den Aruba su Parlamento”


text:
Prome Minister Evelyn Wever-Croes: OPOSICION A VOTA CONTRA PA ANCRA E OMBUDSMAN DEN NOS CONSTITUCION “Ora bo curason ta puro y bo intencionnan ta den bienestar di pais Aruba, bo ta logra y esaki no lo bay desvia nos di nos meta”
Prome Minister Evelyn Wever-Croes:
OPOSICION A VOTA CONTRA PA ANCRA E OMBUDSMAN DEN NOS CONSTITUCION
“Ora bo curason ta puro y bo intencionnan ta den bienestar di pais Aruba, bo ta logra y esaki no lo bay desvia nos di nos meta”
“Diahuebs 10 di maart, un dia cu a cuminsa cu hopi optimismo y un deseo grandi pa Aruba tambe haci lo corecto y esey ta pa nos tin un Ombudsman, un defensor di pueblo cu tur su autoridad”, Prome Minister Evelyn Wever-Croes a expresa despues cu e ley aki no a haya aprobacion di mayoria den Parlamento.
Ta di lamenta cu oposicion den Parlamento no a aproba e ley aki pa hinke den nos constitucion y pa e ley aki bo mester 2/3 parti di voto. Esaki ta 14 voto. Pa motibo cu solamente 11 Parlamentario di coalicion a vota na fabor, e ley no a pasa.
Prome Minister a indica cu na aña 2020 a introduci e ley cu ta introduci e Ombudsman. E ley aki lo habri caminda pa ora un ciudadano ta sinti cu e no ta haya oido di departamentonan di gobierno of institutonan semi-publico, e por bati na porta di e Ombudsman. Of un ciudadano cu ta sinti cu su derechonan no ta wordo respeta of simplemente hende cu ta sinti cu nan ta wordo discrimina of trata inhustamente, tambe por bati na porta di e defensor di pueblo aki.
E Ombudsman na su turno ta haci su propio investigacion, los di Gobierno, pasobra e Ombudsman aki no ta bira un parti di Gobierno. E tin cu bira un instituto halto di estado separa. A base di cada investigacion, e Ombudsman ta traha su conseho pa entrega na Gobierno. E lo indica na unda Gobierno a actua incorecto of corecto.
E ley a wordo introduci cu tur e aspectonan aki regla den dje. Sinembargo, Prome Minister a enfatisa, pa bo duna e Ombudsman mas autoridad, bo tin cu ankre den bo constitucion pa e bira un organo independiente. E ley cu a pasa na 2020 ta hacie un instituto di gobierno cu Parlamento ta nombra pero door di pone den constitucion, e ta bira completamente independiente mescos cu Algemene Rekenkamer, Raad Van Advies y Parlamento mes.
“Awe esaki tabata nan votacion den Parlamento despues cu e tratamento a cuminsa aña pasa y a wordo suspendi. Lamentablemente di parti di oposicion ningun a duna aprobacion na e ley aki cu consecuencia cu e ley no a pasa. Pero manera mi a bisa semper, ora bo curason ta puro y bo intencionnan ta den bienestar di pais Aruba, bo ta logra y esaki no ta bay desvia nos di nos meta.
Nos tin e ley di 2020 di cual mester introduci algun cambio y e ora nos por bin cu e Ombudsman aki na Aruba y nos ta bin cu ne. Esey ta mi compromiso y compromiso di Gabinete Wever-Croes cu pais Aruba. Aruba lo haya su defensor di pueblo cu lo percura pa proteha e interes di esnan mas vulnerabel den nos pais, Prome Minister Evelyn Wever-Croes a expresa.


text:
ORANJESTAD – Durante un encuentro ameno sosteni diasabra anochi entre profesionalnan di abogacia na House of Mosaic, tabatin un presencia cu a resalta. Dama Husticia ta un escultura di 52.5 cm halto, 28.5 cm hancho y 37 cm largo elabora pa e artista local Maritza Erasmus. E tabata e pieza central di arte expone y ofreci durante e anochi y a bira un punto interesante di combersacion.
E inspiracion tras di Dama Husticia, segun Erasmus, ta e diosa Romano cu ta representa husticia y poder. E interpretacion di e escultor Arubiano, mescos cu esun tradicional, ta dicta husticia cu wowo tapa teniendo un balansa na su man robes pa por ta imparcial y sin prehuicio. Sinembargo tin varios aspecto cu ta haci esunnan ki diferente y unico.
Na su man drechi e ta wanta un taki di palo di Kibrahacha pa impone castigo. Su razgonan fisico ta mas comun cu esun di e hende muhe Afrocaribense y su diseño ta basa riba elementonan den nos naturalesa, manera e cabey bulando den nos dushi biento, bisti cu un badpak y sarong cu imagen di nos solo y shoco; y un tiki yen manera algun di nos ta riba e dushi isla aki.
E ta sinta riba un banki fura cu piedra di coral band’i lama y cu su pia den santo cla pa ricibi nos bishitantenan. Na mesun momento e ta firme den su sentido di husticia pa un y tur. Den e scalchinan di e balansa tin un elemento di nos naturalesa y uno di polucion. “Mi no ta pone esakinan fiho, pues mi speransa ta cu nos por yega den un futuro na un balansa den cual ta posibel elimina e polucion den tur sentido; tanto material y di alma y spirito,” e artista a expresa.
E escultura ta basha den fiber resin mescla cu gips. E tin tambe elementonan natural manera palo, piedra di coral y cadena di hero frustia. E artista a conserva e color natural brons di e patina, mientras cu paña y otro ta pinta cu nagel lak y acrilic verf.
E ta un piesa unico den su genero di cual no ta existi ningun copia. E echo cu traha cu combinacion di diferente material genuino di naturaleza manera piedra, palo y metal frustro, ta hacie unico.
Erasmus ta splica cu, den su simbolismo, e Dama Husticia ta accentua e caracteristica esencial di imparcialidad cu ta forma parti di e profesion di abogado. “Den e tempo di duda cu ta reina na Aruba y den su estado di derecho, e por ta un inspiracion.” Un pabien na Maritza Erasmus cu un otro gran obra pa Aruba.
Esunnan interesa pa wak e Dama Husticia Arubano di cerca por tuma contacto cu Maritza Erasmus na 593-4740.
ORANJESTAD - Delta Aruba Leo Club diabierna a celebra su prome aña di existencia! Nan ta un club dedica na sirbi nos comunidad cu ta den necesidad. Eclub su nificacion ta “Liderazgo, Experiencia y Oportunidad” y e meta ta bini hunto como un grupo di amigo y haci un diferencia na Aruba.
ORANJESTAD - E rumanan Tony y Kenneth Shearman recientemente a produci un cancion estilo mariachi titula '100 aña'. Ta un idea di Kenneth cu e la presenta na su ruman Tony cu for di 1994 no a produci algo estilo mariachi mas. E la gusta e idea y nan a traha e produccion cu awor ta disponibel. Pa scucha e tema, por click AKI.
PALM BEACH – E compleho di Aruba Marriott a e dos trahadonan felicita Antonio Ras – Loss Prevention Supervisor y Tisha Powell – Loss Prevention Officer, cu nan reconocimento di Sr. Bill Marriott – Presidente di Marriott International – despues di a salba bida di un huesped na maart 2022.
ORANJESTAD – Aruba tin su propio biña cu yama E=MC2, un tribute na e 10 aña di dedicacion na e mundo di biña pa e sommelier local Monrick Croes, propietario di The Wine Room. Den cooperacion cu e compania Siete Pasas Viñedo di Chile, a mix Merlot y Cabernet Sauvignon hunto. E ta un biña ‘full body’, cu bo por warda trankil pa 10 aña y despues bebe, pues bo por ‘age’ e biña. E nomber ta referi na e prome dos nombernan di Monrick. E mix di e biña ta 60% Cabernet Sauvignon y 40% Merlot (biña cora). E ta obtenibel exclusivamente na Aruba na The Wine Room. Tur esaki den cuadro di e hecho cu e siman aki, dia 18, The Wine Room ta cumpli 10 aña di existencia.
ORANJESTAD - Co productor di 360 degrees of Innovation Foundation, Elton Arends, lo ta invitado di e programa Noticiacla LIVE diamars anochi 8’or. Arends ta parti di un grupo di persona ambicioso cu ta preparando pa cuminsa filmacion di un pelicula grandi di naturalesa titula WOW Nature, cu lo keda estrena pa 2025 na Hulanda y e islanan di Reino Hulandes incluyendo Aruba. E ta un tema hopi interesante, diferente, cu ta laga bo conoce varios aspecto di un produccion di un ekipo local hoben. No perde, awe nochi 8’or riba e plataformanan di Noticiacla, esta e Facebook page, website y app.
ORANJESTAD – Den fin di siman, e artista Jonathan Thiel, conoci como Jeon a lansa e videoclip di su cancion “Savaneta”. E cancion aki ta mustra di a ricibi un acogida masha grandi, y ta un combinacion musical na Papiamento y na Span?o.


text:
Aksidente di tráfiko ku morto.
KOMUNIKADO DI PRENSA 129 /2022
13 mart 2022
Aksidente di tráfiko ku morto.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 13 di mart 2022 alrededor di 15.47’or, Sentral di Polis a risibí informashon di
un aksidente bastante grave ku a tuma lugá riba Dominico Martina Boulevard na altura di
edifísio di A.P.C.
Na yegada di e promé unidat, el a bin topa un outo di famia di bòltu algun meter for di
kaya, mientras un otro vehíkulo tabata pará na un distansia riba e kaya menshoná.
Den e outo di bòltu tabatin kuater (4) persona i den e otro vehíkulo únikamente e shofùr.
Ekipo di reskate di brantwer a keda solisitá na e sitio pa por a yuda saka e personanan ku
tabata den e outo di bòltu, ya ku nan a keda pegá den e vehíkulo.
Un di e okupantenan di e último outo aki a sufri multiple leshonnan dor di e impakto i a
fayesé na e sitio mes.
Dòkter di polis ku tabata presente a konstatá morto.
E otro okupantenan a keda transportá ku diferente ambulans pa sala di emergensia di
C.M.C. pa asina nan por a risibí tratamentu médiko.
For di investigashon preliminar ku polis a realisá na e sitio a sali na kla ku e dos outonan aki
tabata kore riba Dominico Martina Blvd den direkshon di Bieshuevel.
Pa motibunan te ainda deskonosí nan a aksidentá i probablemente shofùr di e outo ku a
bòltu a pèrde kontrol riba su stür i bai resultá kantu di kaminda.
No ta ekskluí ku entre otro ekseso di velosidat a hunga un ròl importante den e aksidente
aki.
Debí ku no a identifiká e víktima ainda ni pone famia na altura, no por publiká su identidat.
Personal di departamentu di tráfiko a keda enkargá ku e investigashon.
[videopress 5kF8Hs97]


text:
Minister Pietersz- Janga a hasi entrega ofisial di fasilidat renobá na piskadónan di Playa Piskadó
Willemstad – Resientemente Minister di Salubridat, Medio Ambiente i Naturalesa drs. Dorothy Pietersz- Janga a hasi entrega ofisial di un fasilidat ku a keda renobá na piskadónan di Playa Piskadó na Wèstpunt. Durante Minister su último bishita na e playa dia 4 di febrüari, piskadónan a mustra diferente punto di atenshon pa fasilitá nan trabou i benefisiá turista ku ta bishitá e playa pa mira turtuga i kultura di piskamentu na Kòrsou.
Na e okashon aki Ministerio di GMN a ampliá i drecha dak di e fasilidat kaminda piskadónan ta skama i kap piská. Minister Pietersz- Janga a bishitá Playa Piskadó pa tuma nota di e konstrukshon i hasi entrega ofisial na e piskadónan. Pronto lo pone un mesa mas di kap piská di manera ku piskadónan por sirbi nan klientenan mas rápido. Ministerio di GMN ta hasiendo trabounan pa mehorá fasilidatnan na diferente playa i haf di piskadó pa komunidat haña mihó servisio momentu di kumpra piská i pa hasi e sitionan mas atraktivo pa turista.


text:
Na Aruba, e sistema electoral tambe ta ‘Rigged’. P’esey mester bin un cambio awor!
12 December 2016
Durante e ultimo eleccion Mericano, e presidente electo tabata keha di un sistema electoral ‘Rigged’. Pues cu e sistema electoral, cu a wordo diseña pa e partidonan tradicional, tabata antidemocratico y cu e tabata faborece solamente e politiconan tradicional. Asina e politiconan tradicional por a keda den e centro di poder pa un eternidad, unda nan por a sigui haci y deshaci na nan antoho, te e siguiente eleccion unda nan lo tira algun pinda pa pueblo atrobe y laga un parti di esaki kere cu esaki ta democracia. Aki na Aruba, nos sistema electoral tambe ta ‘Rigged’ y ta faborece solamente e politiconan tradicional (incluso e buladonan di cura cu awendia tambe ta miyonario). Ni cuanto show of campaña miyonario cu nan organisa, nan no por sconde e realidad amargo cu cada aña e debe nacional a sigui crece (hunto cu e grupito di politiconan tradicional cu a bira miyonario), casi tur nos patrimonio, autonomia y orguyo a wordo entrega/regala, e debatenan politico no tin nivel y ta poco contenido a wordo duna na e meta y vision di Status Aparte. Awendia Aruba ta mas dividi, mas pober, mas insigur y unda tin menos respet pa otro y nos balornan.
Esaki ta e cosecha di 30 aña di nos sistema electoral ‘Rigged’. E ta obvio cu si nos sigui cu e sistema aki, e lo no dura mucho tempo mas prome cu Status Aparte lo existi solamente den bukinan di historia. Nos no por laga esaki pasa y menos cu nos isla, nos cas, nos patrimonionan y nos futuro generacion, sigui wordo destrui y entrega/regala pa e politico tradicional. A bira tempo pa ‘Unrig’ e sistema electoral corupto aki, pa asina duna contenido y participacion real na un forma honesto na tur hende, manera tabata e intencion di Status Aparte. E siguiente puntonan lo aporta sigur na esaki y nan mester wordo regla prome cu eleccion 2017.
-
Introducion di e ley encuanto financiamento di partidonan politico;
-
Areglo husto pa subsidio igual pa tur partido politico cu ta participa na eleccion. Asina por limita dependencia di ‘Big Fishnan’;
-
Areglo husto di tempo di transmision (‘zendtijd’) na television y radio pa cada partido politico. Asina pueblo por haya mas informacion y e partidonan nobo cu no tin un propio medio di comunicacion por comunica cu pueblo sin cu nan ta wordo boicot;
-
Institui un Autoridad Electoral (cuerpo di arbitronan) cu ta supervisa e campaña electoral y cu poder di duna sanccion si ta necesario. Su tarea lo ta pa vigila conducta, comportacion etico etc.;
-
Haci limpi (‘opschonen) e rigistro di votadornan na Censo. Esaki pa evita fraude (pa hendenan cu no ta autorisa, por eherce e derecho di voto);
-
Crea e posibilidad pa sostene lista di partido politico (nobo), via e propio partido cu mester cumpli cu e rekisito di colecciona un cierto cantidad di firma pa por tuma parti na e eleccion. Esaki lo ta mas facil, practico y moderno enbes di pidi e cuidadano bay censo pa firma un lista. E ora ey e lista di firma solamente mester wordo controla;
-
Crea e posibilidad pa Arubianonan cu ta biba den exterior (cu pasaporte Hulandes) por vota den eleccion 2017.
Tur partido por expresa su amor pa Aruba, pero ningun partido por pretende di tin e monopolio pa sirbi y goberna Aruba. No ta un arte of algo excepcional pa malgasta placa di otro. Ta hopi facil pa politiconan tradicional core campaña cu placa di pueblo y bende pueblo mil y un fabula pa tapa nan incapacidad y enrikecimento personal. E debe biyonario y e entreguismo total, ta nan logronan y confirmacion cu e sistema electoral na Aruba tambe ta ‘Rigged’ y nunca e la sirbi pueblo su interes. P’esey mester bin un cambio awor!


text:
Resultadonan di Beisbòl Profeshonal Hapones Nippon ayera:
- Tokyo Yakult Swallows a derota di Hanshin Tigers ku skor di 5-2
Wladimir ‘Coco’ Balentien a hunga right field i no a konektá hit den tres turno na bate ku un base por bola
- Rakuten Golden Eagles a gana di Fukuoka SoftBank Hawks ku skor di 6-3
Andruw Jones tabata batido designa i no a konektá hit den dos turno na bate ku dos base por bola
Resultadonan di Beisbòl Liga Grandi ayera:
- Atlanta Braves a derota Washington Nationals ku skor di 2-1
Andrelton Simmons a hunga shortstop den e partido aki i a konektá un hit den kuater turno na bate.
Entrevista ku Andrelton despues di e partido
- Baltimore Orioles a pèrdè di Detroit Tigers ku skor di 10-4
Jonathan Schoop a hunga tersera base den e partido aki i a konektá un hit den kuater turno na bate ku un kareda empuha. Pa Detroit Tigers, Miguel Cabrera a konektá kuater hit den sinku turno na bate ku tres kareda empuha. Entre e hit nan aki tabata tin Miguel Cabrera su di 2000 hit di su karera
- Milwaukee Brewers a derota Boston Red Sox ku skor di 6-2
- Philadelphia Phillies a gana Chicago Cubs ku skor di 7-2
- Minnesota Twins a pèrdè di Cleveland Indians ku skor di 7-2
- Arizona Diamondbacks a pèrdè di Colorado Rockies ku skor di 12-2
- Chicago White Sox a pèrdè di Kansas City Royals ku skor di 7-5
- San Francisco Giants a derota Los Angeles Dodgers ku skor di 8-4
Pa Los Angeles, Hyun-Jin Ryu mester a karga ku e derota despues di picha dos entrada, permitiendo ocho hit i ocho kareda. Yasiel Puig a keda di ‘bench’ den e partido aki pa motibu ku e la yega lat stadion. Kenley Jansen no a mira akshon den e partido aki
- St. Louis Cardinals a pèrdè di Pittsburgh Pirates ku skor di 12-2
- New York Yankees a derota Toronto Blue Jays ku skor di 7-3
Pa New York, Masahiro Tanaka a bai ku e viktoria, pichando shete entrada, permitiendo tres kareda i ponchando ocho
- Cincinnati Reds a pèrdè di New York Mets ku skor di 4-3
Roger Bernadina a hunga center field den e partido aki i no a konektá hit den dos turno na bate, ku un kareda anotá i tres base por bola
- San Diego Padres a pèrdè di Miami Marlins ku skor di 8-2
- Texas Rangers a derota Tampa Bay Rays ku skor di 8-1
- Los Angeles Angels a gana Houston Astros ku skor di 11-1
- Seattle Mariners kontra Oakland Athletics a keda postpone
Partidónan di Liga Grandi pa awe:
- Minnesota Twins kontra Cleveland Indians
- New York Yankees kontra Toronto Blue Jays
- Baltimore Orioles kontra Detroit Tigers
- Cincinatti Reds kontra New York Mets
- Chicago White Sox kontra Kansas City Royals
- Philadelphia Phillies kontra Chicago Cubs
- Seattle Mariners kontra Oakland Athletics
- San Francisco Giants kontra Los Angeles Dodgers
- Atlanta Braves kontra Washington Nationals
- St. Louis Cardinals kontra Pittsburgh Pirates
- Los Angeles Angels kontra Houston Astros
- Milwaukee Brewers kontra Boston Red Sox
- San Diego Padres kontra Miami Marlins
- Texas Rangers kontra Tampa Bay Rays
- Arizona Diamondbacks kontra Colorado Rockies


text:
Media – Comunicado di Prensa
Vergrijzing
https://www.youtube.com/watch?v=bYpQuHCW-OALesa mas
AZV ta informa: Aseguradonan di AZV…
OE AZV ta urgi aseguradonan adulto pa tuma bon nota di e regla aki. E ta nifica tambe cu na momento di cualkier emergencia medico ta […]Lesa mas
AZV ta informa: Entrante 1 di…
Entrante 1 di december tur pashent di dokter Epema (anteriormente dr Pieterse, Huub) y dokter Schouten (anteriormente dr Pieterse-Clements, Marjorie) ta wordo traspasa automaticamente pa HOED, […]Lesa mas
Traspaso di pashent di dr John…
Entrante 1 di augustus 2020 tur pashent inscribi cerca dokter di cas John Croes ta wordo traspasa automaticamente pa un dokter di cas nobo. Motibo di […]Lesa mas
Studiante cu ta bay Hulanda
E personanan cu ta bay studia na Hulanda cu Arubalening no tin cu haci nada pa schrijf uit na AZV. Nos ta coopera cu Departamento di […]Lesa mas
Maneho di transporte local
AZV ta cumpli cu instruccion di Gobierno di Hulanda y ta haci adaptacion den maneho di transporte local como un di e instrumentonan pa baha gasto […]Lesa mas


text:
2 di september 2020, Centro di Bario Brazil (CBB) a cumpli 45 aña di existencia. Como presidente mi kier a duna un danki na tur cu tabata y ta ainda envolvi den e fundacion y actividadnan di CBB.
Awe , 45 aña despues di su fundacion, CBB ainda ta un di e Centronan hopi activo na Aruba, organisando diferente actividad riba tereno di deporte, cultura, arte, baile y workshops den diferente ramo.
Mi kier a gradici e Team Dinamico, Bestuur y Boluntario pa nan aporte y tambe tur esunnan cu ta traha tras di cortina pa aporta na bienestar di CBB.
Gradicimento Special, Pabien y Abraso ta bay pa Grupo Flor di Brazil cu nan 30 aña di existencia, Fundacion Chico Harms y Fundacion Bernadina Growell cu nan 10 aña di existencia.
Tabata nos intencion pa celebra e di 9 lustro den grandi pa pueblo di Brazil y henter Aruba, pero tempo y circunstancia a dicidi otro.
Directiva lo keda pendiente pa na e momento adecua nos anuncia e dia cu nos lo celebra e aniversario di CBB. Centro di Bario Brazil no ta di nos so, pero di Aruba completo.


text:
Apenas algun ora despues di huramentá, Donald Trump a kuminsá ku kambionan.
Poko ratu despues ku Presidente di Estádos Unídos Donald Trump a huramentá, el a kuminsá ku diferente trámite pa kambia sierto leinan vigente. El a firma algun dokumento presidensial, entre otro proklamashon di Dia Nashonal di Patriotismo i algun nominashon formal pa su gabinete. Na e seremonia di su inougurashon, Trump a suspendé un regla ku tabata duna hende sierto benefisionan na momentu ku un hende kumpra un kas nobo na Merka. Na mes momentu Trump a publiká diferente "tweet" tambe. Entre otro el a riba loke el a bisa den su promé diskurso komo presidente, esta ku merikanonan a bolbe tuma poder di gobernashon. Trump a bisa ku e dia di inougurashon lo keda kòrda komo e dia ku "a trese gloria bek na Merka". E atministrashon di Trump mesora a hasi kambionan tambe riba e wepsait di Kas Blanku. E presidente nobo di Merka i su tim a komprometé pa eliminá leinan dañino i innesesario di e presidente anterior, Barack Obama. Entre otro Trump lo trese kambio den e plan di akshon pa klima i otro inisiativanan pa protekshon di klima. Den e promé òrdu ehekutivo Trump a indiká na agensianan di gobièrnu pa redusí e asina yamá "Affordable Care Act", mihó konosí komo ObamaCare, ku ta e pólisa pa a duna tur merikano kuido di un forma pagabel. Den oranan di mèrdia Trump a partisipá na un lùnch den Capitol ku tabata patrosiná pa Kongreso di Merka. Despues a sigui e proseshon presidensial i e parada di inougurashon na Pennsylvania Avenue, dilanti di Kas Blanku. Parti anochi Donald Trump i su famia a partisipá na varios fiesta di selebrashon ku a tuma lugá na Washington.


text:
Minister President Evelyn Wever-Croes: Minister President ta contesta Fraccion di AVP den Parlamento: MINISTER DANGUI ODUBER NO TA BOU INVESTIGACION
Minister President Evelyn Wever-Croes:
Minister President ta contesta Fraccion di AVP den Parlamento:
MINISTER DANGUI ODUBER NO TA BOU INVESTIGACION
Diamars ultimo Parlamentario Gerlien Croes y otronan di Fraccion di AVP a cuestiona Minister President di no a informa Parlamento di un supuesto investigacion di Ministerio Publico contra Minister Dangui Oduber. Nan a hasta manda un carta haciendo e pregunta ey, insinuando cu Minister Oduber mester wordo investiga, y mes momento nan a conclui cu Minister President tambe ta culpabel pasobra e no a informa Parlamento cu Minister Oduber supuestamente ta wordo investiga den e caso di falsificacion di e certificadonan di vacunacion.
Minister President mesora a tuma contacto cu Ministerio Publico pa sa si tin Minister bou investigacion den e caso di falsificacion di certificadonan di vacunacion, cu a confirma cu Minister Dangui Oduber no ta bou investigacion. Mesora Minister President a contesta Parlamentario Gerlien Croes y otronan di Fraccion di AVP den un carta fecha 24 di februari 2022.
Mas aleu Minister President a informa e Fraccion di AVP cu Ministerio Publico a confirma cu e investigacion ta contra algun ex contractant cu tabata traha na DVG. E investigacion ta den man di Landsrecherche riba instruccion di Procurador General. Ta importante pa bolbe menciona cu esnan cu a paga pa e certificadonan falsifica tambe ta cometiendo algo ilegal, y por haya nan mes den hopi problema. E investigacion ta andando ainda, y recientemente tabata tin mas detencion. For di e investigacion ta mustra cu ta algun certificado “tientallen” a wordo falsifica y no centenaris ni miles manera e Fraccion di AVP ta sugeri.
E Fraccion di AVP a cuestiona Minister President cu lo no a informa Parlamento y a referi na articulonan 16, 13 y 2 di e ley di Integridad. Den un carta hopi elabora, Minister President a splica cada un di e articulonan ey pa mustra cu (1) nan no ta aplicable den e caso aki, y (2) cu e no a comete ningun falta cu Parlamento pasobra simplemente e minister no ta bou investigacion.
Minister President a finalisa e carta bisando cu Gabinete Wever-Croes 2 ta para pa Integridad. Gabinete Wever-Croes ta rechasa cualquier forma di corupcion y ta atende cu esaki cu man duro. Den esaki Gabinete Wever-Croes kier duna e bon ehempel. Lo ta un bon señal si e Fraccion di AVP tambe duna e ehempel aki y demostra cu acto y cu palabra cu AVP ta rechasa corupcion. Pasobra tanten cu nan ta sostene nan colega Benny Sevinger, Parlamentario y sospechoso den un di e casonan mas serio di corupcion na Aruba, nan ta atacha e integridad di henter Parlamento y ta daña e imagen di pais Aruba.


text:
ORANJESTAD, Aruba: Cuerpo Policial a ricibi algun vest nobo pa asina nan por sigui eherce nan trabou diario. Minister di Husticia, Drs. Arthur Dowers a entrega Cuerpo Policial den nomber di e website 24ora.com. “Masha danki pa e ocasion aki, cu nos a ricibi di e team di 24ora vest nan pa nos Cuerpo Policial. Mi ta sumamente contento cu esaki cu e ta sostene di e trabou haci” e mandatario a expresa.
Tur hende por mira e trabou cu ta keda haci door di husticia y e importancia di e trabou ta keda reconoci door di otronan den comunidad. Den e caso aki 24ora ta un di esnan cu hopi biaha ta ariba caya y ta presente na momento cu Polis ta bay den accion. Pa gratitud y cu Cuerpo Policial por sigui haci nan trabou bon, nan a regala KPA algun vest. Esakinan ta vestnan cu recherche por haci uzo di dje, principalmente na momento cu nan ta bay cierto accionnan den oranan di anochi. Hopi biaha ta mira nan ta cana cierto caminda, cerca di caretera of cu nan ta bay un accion caminda cu ta scur y cu esaki por mira e momento cu tin luz cu ta autoridad.
“Mi ta kere cu esaki ta hopi importante. Logicamente asina aki nos ta cumpra hopi material pa Cuerpo Policial pero tur cos cu ta bini di comunidad, e ta duna un aprecio adicional na e bon trabou cu nan ta haciendo den e ultimo añanan” Minister Dowers a expresa orguyosamente. Por mira cu den comunidad di Aruba cu e aprecio a crece grandemente pe team special, cuerpo di recherche special. E team ta traha y nan ta keda reconoci tambe pe bon trabounan cu ta keda haci. Hunto cu e otro teamnan di recherche tambe ta duna resultado sumamente grandi. Nan ta duna resultadonan sumamente tremendo ora cu nan bay atende cu esnan cu ta comete crimen riba nos pais Aruba.
Tambe por mira cu e personanan cu comete un crimen ta keda deteni den un par di ora despues. Hasta nan ta keda deteni prome cu nan bay comete e crimen. Minister Dowers ta kere cu e desaroyo cu Cuerpo Policial ta haciendo, e aprecio pa nan ta aumentando. “Mi ta sigur cu esey ta e rason cu 24ora a nos e reconocimento aki”, el a expresa. Minister di Husticia ta spera cu lo haci un bon uzo cu e vest y cu esaki lo yuda pa cumpli cu e tareanan haci diariamente.


text:
Directie Natuur en Milieu hunto cu √Člever Strategy & Solutions a realisa e conferencia di prensa den Hofi shon shoco na parke Nacional Arikok tocante e evento COUNTDOWN cu lo tuma luga diasabra 30 october parti atardi den e bahada di solo despues di 5or dia atardi. Durante e evento aki lo tin 8 oradornan local; cu ta enfoca riba solucionnan local tocante cambio di clima. Ademas di e oradornan local lo tin streaming di e oradornan internacional y hunto cu un grupo stakeholders lo traha den grupo riba un plan strategico di implementacion di e ideanan presenta.
Kico ta un Countdown event?
COUNTDOWN ta un iniciativa global organisa pa TED y Future Stewards, pa acelera solucionnan concreto pa e crisis climatologico, transformando ideanan den accion. E obhetivo ta pa crea un miho futuro reduciendo mundialmente e emision di gas na mita pa 2030 y pa yega na nett zero pa 2050. TED tabatin e lansamento global di COUNTDOWN na october 2020 via un conferencia virtual. E iniciativa aki ta continua den un summit cu ta tumando luga den e luna aki na Edinburg, Escocia caminda mas cu 100 lider di rond mundo lo reuni pa comparti un plan concreto pa un futuro mas saludabel pa nos tur.
Cada oradornan local lo presenta accionnan concreto cu cada un di nan ya caba ta implementando den nan bida of den nan respectivo companianan. Den nan area di experticio nan ta trata di reduci emision di gas y mehora e medio ambiente. E oradornan di e atardi lo ta Sra Anne Witsenburg, Nichole Danser, Christie Mettes, Gregory FunAFat, Robert-Jan Moons, Elthon Lampe, Chelsy Arilee Arends, Centrale Bank van Aruba.
Countdown lo wordo transminti riba e pagina di Youtube y Facebook di TEDxOranjestad, riba e pagina di Facebook di Directie Natuur en Milieu y via TeleAruba.
Mehoracion di nos medio ambiente y cambio drastico climatologico ta rekeri accion colectivo di nos tur. Cada un di nos por yuda den e proceso. Cada accion maske ta chikito, ta haci un diferencia.
Sigui nos riba medionan social pa haya sa con abo tambe por ta parti di e solucion. #TEDCountdown